amanoisuno/poet huggingface dataset:
上方 司空圖
花落更同悲木落，鶯聲相續即蟬聲。榮枯了得無多事，只是閑人漫繫情。
新節 司空圖
轉悲新歲重於山，不似輕鷗肯復還。朱紱縱教金印換，青雲未勝白頭閑。
自河西歸山二首 一 司空圖
一水悠悠一葉危，往來長恨阻歸期。鄉關不是無華表，自爲多驚獨上遲。
自河西歸山二首 二 司空圖
水闊風驚去路危，孤舟欲上更遲遲。鶴羣長擾三珠樹，不借人間一隻騎。
王官二首 一 司空圖
風荷似醉和花舞，沙鳥無情伴客閑。總是此中皆有恨，更堪微雨半遮山。
王官二首 二 司空圖
荷塘煙罩小齋虛，景物皆宜入畫圖。盡日無人只高臥，一雙白鳥隔紗廚。
賀翰林侍郎二首 一 司空圖
太白東歸鶴背吟，鏡湖空在酒船沈。今朝忽見銀臺事，早晚重徵入翰林。
賀翰林侍郎二首 二 司空圖
玉版徵書洞裏看，沈羲新拜侍郎官。文星喜氣連台曜，聖主方知四海安。
寄王十四舍人 司空圖
幾年汶上約同遊，擬爲蓮峰別置樓。今日鳳皇池畔客，五千仞雪不回頭。
綸閣有感 司空圖
風濤曾阻化鱗來，誰料蓬瀛路却開。欲去遲遲還自笑，狂才應不是仙才。
狂題十八首 一 司空圖
莫恨艱危日日多，時情其奈倖門何。貔貅睡穩蛟龍渴，猶把燒殘朽鐵磨。
狂題十八首 二 司空圖
別鶴淒涼指法存，戴逵能耻近王門。世間第一風流事，借得王公玉枕痕。
狂題十八首 三 司空圖
交疎自古戒言深，肝膽徒傾致鑠金。不是史遷書與說，誰知孤負李陵心。
狂題十八首 四 司空圖
南華落筆似荒唐，若肯經綸亦不狂。偶作客星侵帝座，却應虛薄是嚴光。
狂題十八首 五 司空圖
不勞世路更相猜，忍到須休惜得材。幾度懶乘風水便，抝船折舵恐難回。
狂題十八首 六 司空圖
由來相愛只詩僧，怪石長松自得朋。却怕他生還識字，依前日下作孤燈。
狂題十八首 七 司空圖
老禪乘仗莫過身，遠岫孤雲見亦頻。應是佛邊猶怕鬧，信緣須作且閑人。
狂題十八首 八 司空圖
止竟閑人不愛閑，只偷無事閉柴關。轟霆攪破蛟龍窟，也被狂風卷出山。
狂題十八首 九 司空圖
地下修文著作郎，生前飢處倒空墻。何如神爽騎星去，猶自研幾助玉皇。
狂題十八首 十 司空圖
雨洗芭蕉葉上詩，獨來憑檻晚晴時。故園雖恨風荷膩，新句閑題亦滿池。
狂題十八首 十一 司空圖
初時拄杖向鄰村，漸到清明亦杜門。三十年來辭病表，今朝臥病感皇恩。
狂題十八首 十二 司空圖
來時雖恨失青氊，自見芭蕉幾十篇。應是阿劉還宿債，剩拚才思折供錢。
狂題十八首 十三 司空圖
芭蕉叢畔碧嬋娟，免更悠悠擾蜀川。應到去時題不盡，不勞分寄校書牋。
狂題十八首 十四 司空圖
自傷衰病漸難平，永夜禪牀雨滴聲。聞道虎瘡仍帶鏃，吼來和痛亦橫行。
狂題十八首 十五 司空圖
昨日流鶯今日蟬，起來又是夕陽天。六龍飛轡長相窘，更忍乘危自着鞭。
狂題十八首 十六 司空圖
有是有非還有慮，無心無跡亦無猜。不平便激風波險，莫向安時稔禍胎。
狂題十八首 十七 司空圖
十年三署讓官頻，認得無才又索身。莫道太行同一路，大都安穩屬閑人。
狂題十八首 十八 司空圖
曾聞劫火到蓬壺，縮盡鼇頭海亦枯。今日家山同此恨，人歸未得鶴歸無。
遊仙二首 一 司空圖
蛾眉新畫覺嬋娟，鬬走將花阿母邊。仙曲教成慵不理，玉階相簇打金錢。
遊仙二首 二 司空圖
劉郎相約事難諧，雨散雲飛自此乖。月姊殷勤留不住，碧空遺下水精釵。
漫書五首 一 司空圖
長擬求閑未得閑，又勞行役出秦關。逢人漸覺鄉音異，却恨鶯聲似故山。
漫書五首 二 司空圖
溪邊隨事有桑麻，盡日山程十數家。莫怪行人頻悵望，杜鵑不是故鄉花。
漫書五首 三 司空圖
海上昔聞麋愛鶴，山中今日鹿憎龜。愛憎止竟須關分，莫把微才望所知。
漫書五首 四 司空圖
世路快心無好事，恩門嘉話合書紳。神藏鬼伏能千變，亦勝忘機避要津。
漫書五首 五 司空圖
四翁識勢保安閑，須爲生靈暫出山。一種老人能算度，磻溪心跡愧商顏。
偶詩五首 一 司空圖
閑韻雖高不衒才，偶拋猨鳥乍歸來。夕陽照箇新紅葉，似要題詩落硯臺。
偶詩五首 二 司空圖
芙蓉騷客空留怨，芍藥詩家只寄情。誰似天才李山甫，牡丹屬思亦縱橫。
偶詩五首 三 司空圖
賢豪出處盡沉吟，白日高懸只照心。一掬信陵墳上土，便如碣石累千金。
偶詩五首 四 司空圖
聲貌由來固絕倫，今朝共許占殘春。當歌莫怪頻垂淚，得地翻慚早失身。
偶詩五首 五 司空圖
中宵茶鼎沸時驚，正是寒窗竹雪明。甘得寂寥能到老，一生心地亦應平。
雜題二首 一 司空圖
先知左袒始同行，須待龍樓羽翼成。若使只憑三傑力，猶應漢鼎一毫輕。
雜題二首 二 司空圖
魚在枯池鳥在林，四時無奈雪霜侵。若教激勸由真宰，亦獎青松徑寸心。
光化踏青有感 司空圖
引得車回莫認恩，却成寂寞與誰論。到頭不是君王意，羞插垂楊更傍門。
丑年冬 司空圖
醉日昔聞都下酒，何如今喜折新茶。不堪病渴仍多慮，好向㴩湖便出家。
白菊三首 一 司空圖
人間萬恨已難平，栽得垂[楊]更繫情。猶喜閏前霜未下，菊邊依舊舞身輕。
白菊三首 二 司空圖
莫惜西風又起來，猶能婀娜傍池臺。不辭暫被霜寒挫，舞袖招香即却回。
白菊三首 三 司空圖
爲報繁霜且莫催，窮秋須到自低垂。橫拖長袖招人別，只待春風却舞來。
扇 司空圖
珍重逢秋莫棄捐，依依只仰故人憐。有時池上遮殘日，承得霜林幾箇蟬。
修史亭三首 一 司空圖
山前鄰叟去紛紛，獨強衰羸愛杜門。漸覺一家看冷落，地爐生火自溫存。
修史亭三首 二 司空圖
甘心七十且酣歌，自算平生幸已多。不似香山白居士，晚將心地著禪魔。
修史亭三首 三 司空圖
烏紗巾上是青天，檢束酬知四十年。誰料平生臂鷹手，挑燈自送佛前錢。
力疾山下吳邨看杏花十九首 一 司空圖
春來漸覺一川明，馬上繁花作陣迎。掉臂只將詩酒敵，不勞金鼓助橫行。
力疾山下吳邨看杏花十九首 二 司空圖
閶闔曾排捧御爐，猶看曉月認金鋪。羸形不畫凌煙閣，只爲微才激壯圖。
力疾山下吳邨看杏花十九首 三 司空圖
鏡留雪鬢暖消無，春到棃花日又晡。移取扶桑堦下種，年年看長礙金烏。
力疾山下吳邨看杏花十九首 四 司空圖
折來未盡不須休，年少爭來莫與留。更願狂風知我意，一時吹向海西頭。
力疾山下吳邨看杏花十九首 五 司空圖
才情百巧鬬風光，却笑雕花刻葉忙。熨帖新巾來與裹，猶看騰踏少年場。
力疾山下吳邨看杏花十九首 六 司空圖
浮世榮枯總不知，且憂花陣被風欺。儂家自有麒麟閣，第一功名只賞詩。
力疾山下吳邨看杏花十九首 七 司空圖
白衫裁袖本教寬，朱紫由來亦一般。王老小兒吹笛看，我儂試舞爾儂看。
力疾山下吳邨看杏花十九首 八 司空圖
單床薄被又羈棲，待到花開亦甚迷。若道折多還有罪，只應鶯囀是金雞。
力疾山下吳邨看杏花十九首 九 司空圖
近來桃李半燒枯，歸臥鄉園只老夫。莫算明年人在否，不知花得更開無。
力疾山下吳邨看杏花十九首 十 司空圖
漢王何事損精神，花滿深宮不見春。穠豔三千臨粉鏡，獨悲掩面李夫人。
力疾山下吳邨看杏花十九首 十一 司空圖
能豔能芳自一家，勝鸞勝鳳勝煙霞。客來須共醒醒看，碾盡明昌幾角茶。
力疾山下吳邨看杏花十九首 十二 司空圖
造化無端欲自神，裁紅剪翠爲新春。不如分減閑心力，更助英豪濟活人。
力疾山下吳邨看杏花十九首 十三 司空圖
徘徊自勸莫沾纓，分付年年谷口鶯。却賴無情容易別，有情早箇不勝情。
力疾山下吳邨看杏花十九首 十四 司空圖
閑步偏宜舞袖迎，春光何事獨無情。垂楊合是詩家物，只愛敷溪道北生。
力疾山下吳邨看杏花十九首 十五 司空圖
亦知王大是昌齡，杜二其如律韻清。還有酸寒堪笑處，擬誇朱紱更崢嶸。
力疾山下吳邨看杏花十九首 十六 司空圖
潘郎愛說是詩家，枉占河陽一縣花。千載幾人搜警句，補方金字愛晴霞。
力疾山下吳邨看杏花十九首 十七 司空圖
行樂溪邊步轉遲，出山漸減探花期。去年四度今三度，恐到憑人折去時。
力疾山下吳邨看杏花十九首 十八 司空圖
此身衰病轉堪嗟，長忍春寒獨惜花。更恨新詩無紙寫，蜀牋堆積是誰家。
力疾山下吳邨看杏花十九首 十九 司空圖
昨日黃昏始看回，夢中相約又銜杯。起來聞到風飄却，猶擬教人掃取來。
少儀 司空圖
昨日登班綴柏臺，更慚起草屬微才。錦窠不是尋常錦，兼向丘遲奪得來。
重陽四首 一 司空圖
簷前減燕菊添芳，燕盡庭前菊又荒。老大比他年少少，每逢佳節更悲涼。
重陽四首 二 司空圖
雨寒莫待菊花催，須怕晴空暖併開。開却一枝開却盡，且隨幽蝶更徘徊。
重陽四首 三 司空圖
青娥懶唱無衣換，黃菊新開乞酒難。長有長亭惆悵事，隔河更得對憑欄。
重陽四首 四 司空圖
白髮怕寒梳更懶，黃花晴日照初開。籬頭應是蝶相報，已被鄰家攜酒來。
長命縷 司空圖
他鄉處處堪悲事，殘照依依惜別天。此去知名長命縷，殷勤爲我唱花前。
柏東 司空圖
冥得機心豈在僧，柏東閑步愛騰騰。免教世路人相忌，逢着村醪亦不憎。
歌者十二首 一 司空圖
追逐翻嫌傍管弦，金釵擊節自當筵。風霜一夜燕鴻斷，唱作江南袚禊天。
歌者十二首 二 司空圖
玉樹花飄鳳失棲，一聲初壓管弦低。清回煩署成瀟灑，豔逐寒雲變慘悽。
歌者十二首 三 司空圖
十斛明珠亦易拚，欲兼人藝古來難。五雲合是新聲染，鎔作瓊漿灑露盤。
歌者十二首 四 司空圖
不似新聲唱亦新，旋調玉管旋生春。愁腸隔斷珠簾外，只爲今宵共聽人。
歌者十二首 五 司空圖
十年逃難別雲林，暫輟狂歌且聽琴。轉覺淡交言有味，此聲知是古人心。
歌者十二首 六 司空圖
五柳先生自識微，無言共笑手空揮。胸中免被風波撓，肯爲螳螂動殺機。
歌者十二首 七 司空圖
風霜寒水旅人心，幾處笙歌繡戶深。分泊一場雲散後，未勝初夜便聽琴。
歌者十二首 八 司空圖
自憐眼暗難求藥，莫恨花繁便有風。桃李更開須強看，明年兼恐聽歌聾。
歌者十二首 九 司空圖
白雲深處寄生涯，歲暮生情賴此花。蜂蝶繞來忙繞袖，似知教折送鄰家。
歌者十二首 十 司空圖
重九仍重歲漸闌，強開病眼更登攀。年年認得酣歌處，猶恐招魂葬故山。
歌者十二首 十一 司空圖
繞壁依稀認寫真，更須粉繪飾羸身。淒涼不道身無壽，九日還無舊會人。
歌者十二首 十二 司空圖
鶴氅花香搭槿籬，枕前蛩迸酒醒時。夕陽似照陶家菊，黃蝶無窮壓故枝。
楊柳枝壽杯詞十八首 一 司空圖
樂府翻來占太平，風光無處不含情。千門萬戶喧歌吹，富貴人間只此聲。
楊柳枝壽杯詞十八首 二 司空圖
撼晚梳空不自持，與君同折上樓時。春風還有常情處，繫得人心免別離。
楊柳枝壽杯詞十八首 三 司空圖
灞亭東去徹隋堤，贈別何須醉似泥。萬里往來無一事，便帆輕拂亂鶯啼。
楊柳枝壽杯詞十八首 四 司空圖
臺城細仗曉初移，詔賜千官禊飲時。綠帳遠籠輕珮響，更曛晴日上龍旗。
楊柳枝壽杯詞十八首 五 司空圖
桃源仙子不須誇，聞道惟栽一片花。何似浣紗溪畔住，綠陰相間兩三家。
楊柳枝壽杯詞十八首 六 司空圖
偶然樓上卷珠簾，往往長條拂枕函。恰值小娥初學舞，擬偷金縷押春衫。
楊柳枝壽杯詞十八首 七 司空圖
池邊影動散鴛鴦，更引微風亂繡牀。直待玉窗塵不起，始應金鴈得成行。
楊柳枝壽杯詞十八首 八 司空圖
稻畦分影向江邨，憔悴經霜只半存。昨日流鶯今不見，亂螢飛出照黃昏。
楊柳枝壽杯詞十八首 九 司空圖
客淚休沾漢水濱，舞腰羞殺漢宮人。狂風更與回煙箒，掃盡繁花獨占春。
楊柳枝壽杯詞十八首 十 司空圖
遊人莫歎易凋衰，長樂榮枯自有期。看取明年春意動，更於何處最先知。
楊柳枝壽杯詞十八首 十一 司空圖
昔年行樂及芳時，一上丹梯桂一枝。笑問江頭醉公子，饒君滿把麴塵絲。
楊柳枝壽杯詞十八首 十二 司空圖
渡頭殘照一行新，獨自依依向北人。莫恨鄉程千里遠，眼中從此故鄉春。
楊柳枝壽杯詞十八首 十三 司空圖
絮惹輕枝雪未飄，小溪煙束帶危橋。鄰家女伴頻攀折，不覺回身罥翠翹。
楊柳枝壽杯詞十八首 十四 司空圖
處處縈空百萬枝，一枝枝好更題詩。隔城遠岫招行客，便與朱樓當酒旗。
楊柳枝壽杯詞十八首 十五 司空圖
錦城分得映金溝，兩岸年年引勝遊。
楊柳枝壽杯詞十八首 十六 司空圖
日暖津頭絮已飛，看看還是送君歸。莫言萬緒牽愁思，緝取長繩繫落暉。
楊柳枝壽杯詞十八首 十七 司空圖
大堤時節近清明，霞襯煙籠遶郡城。好是梨花相映處，更勝松雪日初晴。
楊柳枝壽杯詞十八首 十八 司空圖
聖主千年樂未央，御溝金翠滿垂楊。年年織作升平字，高映南山獻壽觴。
山鵲 司空圖
多驚本爲好毛衣，只賴人憐始却歸。衆鳥自知顏色減，妬他偏向眼前飛。
李居士 司空圖
高風只在五峰前，應是精靈降作賢。萬里無雲惟一鶴，鄉中同看却昇天。
杏花 司空圖
詩家偏爲此傷情，品韻由來莫與爭。解笑亦應兼解語，只應慵語倩鶯聲。
白菊三首 一 司空圖
不疑陶令是狂生，作賦其如有定情。猶勝江南隱居士，詩魔終嫋負孤名。
白菊三首 二 司空圖
自古詩人少顯榮，逃名何用更題名。詩中有慮猶須戒，莫向詩中著不平。
白菊三首 三 司空圖
登高可羨少年場，白菊堆邊鬢似霜。益算更希沾上藥，今朝第七十重陽。
楊柳枝二首 一 司空圖
陶家五柳簇衡門，還有高情愛此君。何處更添詩境好，新蟬欹枕每先聞。
楊柳枝二首 二 司空圖
數枝珍重蘸滄浪，無限塵心暫免忙。煩暑若和煙露裛，便同佛手灑清涼。
修史亭二首 一 司空圖
少年已慣擲年光，時節催驅獨不忙。今日無疑亦無病，前程無事擾醫王。
修史亭二首 二 司空圖
籬落輕寒整頓新，雪晴步屣會諸鄰。自從南至歌風頂，始見人煙外有人。
雜題二首 一 司空圖
棋局長攜上釣船，殺中棋殺勝絲牽。洪鑪任鑄千鈞鼎，只在磻溪一縷懸。
雜題二首 二 司空圖
曉鏡高窗氣象深，自憐清格笑塵心。世間不爲蛾眉誤，海上方應鶴背吟。
題休休亭 司空圖
咄，諾。休休休，莫莫莫。伎兩雖多性靈惡，賴是長教閑處著。休休休，莫莫莫。一局棋，一爐藥。天意時情可料度，白日偏催快活人。黃金難買堪騎鶴，若曰爾何能，荅言耐辱莫。
馮燕歌 司空圖
魏中義士有馮燕，遊俠幽幷最少年。避讐偶作滑臺客，嘶風躍馬來翩翩。此時恰遇鶯花月，堤上軒車晝不絕。兩面高樓語笑聲，指點行人情暗結。擲果潘郎誰不慕，朱門別見紅妝露。故故推門掩不開，似教歐軋傳言語。馮生敲鐙袖籠鞭，半拂垂楊半惹煙。樹間春鳥知人意，的的心期暗與傳。傳道張嬰偏嗜酒，從此香閨爲我有。梁間客燕正相欺，屋上鳴鳩空自鬬。嬰歸醉臥非讐汝，豈知負過人懷懼。燕依戶扇欲潛逃，巾在枕傍指令取。誰言狼戾心能忍，待我情深情不隱。回身本謂取巾難，倒柄方知授霜刅。馮君撫劒即遲疑，自顧平生心不欺。爾能負彼必相負，假手他人復在誰。窗間紅豔猶可掬，熟視花鈿情不足。唯將大義斷胸襟，粉頸初迴如切玉。鳳皇釵碎各分飛，怨魄嬌魂何處追。凌波如喚遊金谷，羞彼[揶揄]淚滿衣。新人藏匿舊人起，白晝喧呼駭鄰里。誣執張嬰不自明，貴免生前遭考捶。官將赴市擁紅塵，掉臂人來擗看人。傳聲莫遣有冤濫，盜殺嬰家即我身。初聞僚吏翻疑歎，呵叱風狂詞不變。縲囚解縛猶自疑，疑是夢中方脫免。未死勸君莫浪言，臨危不顧始知難。已爲不平能割愛，更將身命救深冤。白馬賢侯賈相公，長懸金帛募才雄。拜章請贖馮燕罪，千古三河激義風。黃河東注無時歇，注盡波瀾名不滅。爲感詞人沈下賢，長歌更與分明說。此君精爽知猶在，長與人間留炯誡。鑄作金燕香作堆，焚香酬酒聽歌來。
寄薛起居 司空圖
小域新銜賀聖朝，亦知蹇分巧難拋。麤才自合無岐路，不破工夫漫解嘲。
月下留丹竈 司空圖
月下留丹竈，壇邊樹羽衣。異香人不覺，殘夜鶴分飛。朝會初元盛，蓬瀛舊侶稀。瑤函真跡在，妖魅敢揚威。
詩品二十四則 雄渾 司空圖
大用外腓，真體內充。返虛入渾，積健爲雄。具備萬物，橫絕太空。荒荒油雲，寥寥長風。超以象外，得其環中。持之匪強，來之無窮。
詩品二十四則 沖淡 司空圖
素處以默，妙機其微。飲之太和，獨鶴與飛。猶之惠風，苒苒在衣。閱音修篁，美曰載歸。遇之匪深，即之愈稀。脫有形似，握手已違。
詩品二十四則 纖穠 司空圖
采采流水，蓬蓬遠春。窈窕深谷，時見美人。碧桃滿樹，風日水濱。柳陰路曲，流鶯比鄰。乘之愈往，識之愈真。如將不盡，與古爲新。
詩品二十四則 沈著 司空圖
綠杉野屋，落日氣清。脫巾獨步，時聞鳥聲。鴻鴈不來，之子遠行。所思不遠，若爲平生。海風碧雲，夜渚月明。如有佳語，大河前橫。
詩品二十四則 高古 司空圖
畸人乘真，手把芙蓉。泛彼浩劫，窅然空縱。月出東斗，好風相從。太華夜碧，人聞清鐘。虛佇神素，脫然畦封。黃唐在獨，落落玄宗。
詩品二十四則 典雅 司空圖
玉壺買春，賞雨茆屋。坐中佳士，左右修竹。白雲初晴，幽鳥相逐。眠琴綠陰，上有飛瀑。落花無言，人淡如菊。書之歲華，其曰可讀。
詩品二十四則 洗煉 司空圖
猶鑛出金，如鉛出銀。超心煉冶，絕愛[緇]磷。空潭瀉春，古鏡照神。體素儲潔，乘月返真。載瞻星辰，載歌幽人。流水今日，明月前身。
詩品二十四則 勁健 司空圖
行神如空，行氣如虹。巫峽千尋，走雲連風。飲真茹強，蓄素守中。喻彼行健，是謂存雄。天地與立，神化攸同。期之以實，御之以終。
詩品二十四則 綺麗 司空圖
神存富貴，始輕黃金。濃盡必枯，淺者屢深。露餘山青，紅杏在林。月明華屋，畫橋碧陰。金尊酒滿，共客彈琴。取之自足，良殫美襟。
詩品二十四則 自然 司空圖
俯拾即是，不取諸鄰。俱道適往，著手成春。如逢花開，如瞻歲新。真予不奪，強得易貧。幽人空山，過水采蘋。薄言情晤，悠悠天鈞。
詩品二十四則 含蓄 司空圖
不著一字，盡得風流。語不涉難，已不堪憂。是有真宰，與之沈浮。如淥滿酒，花時返秋。悠悠空塵，忽忽海漚。淺深聚散，萬取一收。
詩品二十四則 豪放 司空圖
觀花匪禁，吞吐大荒。由道返氣，處得以狂。天風浪浪，海山蒼蒼。真力彌滿，萬象在旁。前招三辰，後引鳳皇。曉策六鼇，濯足扶桑。
詩品二十四則 精神 司空圖
欲返不盡，相期與來。明漪絕底，奇花初胎。青春鸚鵡，楊柳池臺。碧山人來，清酒滿杯。生氣遠出，不著死灰。妙造自然，伊誰與裁。
詩品二十四則 縝密 司空圖
是有真跡，如不可知。意象欲生，造化已奇。水流花開，清露未晞。要路愈遠，幽行爲遲。語不欲犯，思不欲癡。猶春於綠，明月雪時。
詩品二十四則 疎野 司空圖
惟性所宅，真取弗羈。拾物自富，與率爲期。築屋松下，脫帽看詩。但知旦暮，不辨何時。倘然適意，豈必有爲。若其天放，如是得之。
詩品二十四則 清奇 司空圖
娟娟羣松，下有漪流。晴雪滿汀，隔溪漁舟。可人如玉，步屧尋幽。載行載止，空碧悠悠。神出古異，淡不可收。如月之曙，如氣之秋。
詩品二十四則 委曲 司空圖
登彼太行，翠遶羊腸。杳靄流玉，悠悠花香。力之於時，聲之於羌。似往已迴，如幽匪藏。水理漩洑，鵬風翱翔。道不自器，與之圓方。
詩品二十四則 實境 司空圖
取語甚直，計思匪深。忽逢幽人，如見道心。晴磵之曲，碧松之陰。一客荷樵，一客聽琴。情性所至，妙不自尋。遇之自天，冷然希音。
詩品二十四則 悲慨 司空圖
大風捲水，林木爲摧。意苦若死，招憩不來。百歲如流，富貴冷灰。大道日往，若爲雄才。壯士拂劒，浩然彌哀。蕭蕭落葉，漏雨蒼苔。
詩品二十四則 形容 司空圖
絕佇靈素，少迴清真。如覓水影，如寫陽春。風雲變態，花草精神。海之波瀾，山之嶙峋。俱似大道，妙契同塵。離形得似，庶幾斯人。
詩品二十四則 超詣 司空圖
匪神之靈，匪機之微。如將白雲，清風與歸。遠引若至，臨之已非。少有道契，終與俗違。亂山高木，碧苔芳暉。誦之思之，其聲愈稀。
詩品二十四則 飄逸 司空圖
落落欲往，矯矯不羣。緱山之鶴，華頂之雲。高人畫中，令色絪緼。御風蓬葉，泛彼無垠。如不可執，如將有聞。識者已領，期之愈分。
詩品二十四則 曠達 司空圖
生者百歲，相去幾何。歡樂苦短，憂愁實多。何如尊酒，日往烟蘿。花覆茆簷，疎雨相過。倒酒既盡，杖藜行過。孰不有古，南山峨峨。
詩品二十四則 流動 司空圖
若納水輨，如轉丸珠。夫豈可道，假體遺愚。荒荒坤軸，悠悠天樞。載要其端，載同其符。超超神明，返返冥無。來往千載，是之謂乎。
句 司空圖
忍事敵災星，物望傾心久。兇渠破膽頻。鼎飫和方濟，台階潤欲平。夜短猨悲減，風和鵲喜虛。驊騮思故第，鸚鵡失佳人。鯨鯢人海涸，魑魅棘林幽。棋聲花院閉，幡影石壇高。地涼清鶴夢，林靜肅僧儀。晚妝留拜月，春睡更生香。隔谷見雞犬，山苗接楚田。人家寒食月，花影午時天。官路好禽聲，軒車駐晚程。南樓山最秀，北路邑偏清。多病形容五十三，誰鄰借笏趂朝參。十年太華無知己，只得虛中兩首詩。看師逸蹟兩師宜，高適歌行李白詩。
送邊上從事 周繇
戎裝佩鏌鎁，走馬逐輕車。衰草城邊路，殘陽壟上笳。黃河穿漢界，青塚出胡沙。提筆男兒事，功名立可誇。
送洛陽崔員外 周繇
塞詔除嵩洛，觀圖見廢興。城遷周古鼎，地列漢諸陵。日送歸朝客，時招住嶽僧。郡齋臺閣滿，公退即吟登。
送人尉黔中 周繇
盤山行幾驛，水路復通巴。峽漲三川雪，園開四季花。公庭飛白鳥，官俸請丹砂。知尉黔中後，高吟採物華。
題東林寺虎掊泉 周繇
勝致通幽感，靈泉有虎掊。爪擡山脉斷，掌託石心抝。竹藹疑相近，松陰蓋亦交。轉令棲遁者，真境逾難拋。
登甘露寺 周繇
盤江上幾層，峭壁半垂藤。殿鎖南朝像，龕禪外國僧。海濤摏砌檻，山雨灑窗燈。日暮疎鐘起，聲聲徹廣陵。
甘露寺東軒 周繇
每日憐晴眺，閑吟只自娛。山從平地有，水到遠天無。老樹多封楚，輕烟暗染吳。雖居此廊下，入戶亦躊躕。
甘露寺北軒 周繇
曉色宜閑望，山風遠益清。白雲連晉閣，碧樹盡蕪城。水靜沙痕出，煙消野火平。最堪佳此境，爲我長詩情。
詠螢 周繇
熠熠與娟娟，池塘竹樹邊。亂飛同曳火，成聚却無煙。微雨灑不滅，清風吹欲燃。舊曾書按上，頻把作囊懸。
望海 周繇
蒼茫空泛日，四顧絕人煙。半浸中華岸，旁通異域船。島間應有國，波外恐無天。欲作乘槎客，翻愁去隔年。
送楊環校書歸廣南 周繇
天南行李半波濤，灘樹枝枝拂戲猱。初著藍衫從遠嶠，乍辭雲署泊輕艘。山村象踏桄榔葉，海外人收翡翠毛。名宦兩成歸舊隱，徧尋親友興何饒。
經故宅有感 周繇
身沒南荒雨露賒，朱門空鎖舊繁華。池塘鑿就方通水，桃杏栽成未見花。異代圖書藏幾篋，傾城羅綺散誰家。昔年埏埴生靈地，今日生人爲歎嗟。
送入蕃使 周繇
獵獵旗幡過大荒，敕書猶帶御烟香。滹沱河凍軍迴探，邏逤城孤雁著行。遠寨風狂移帳幕，平沙日晚臥牛羊。早終冊禮朝天闕，莫遣虬髭染塞霜。
白石潭秋霽作 周繇
潭心烟霧破斜暉，殷殷雷聲隔翠微。崖蹙盤渦翻蜃窟，灘吹白石上漁磯。陵風舴艋謳啞去，出水鸕鷀薄泊飛。秋霽更誰同此望，遠鐘時見一僧歸。
題金陵栖霞寺贈月公 周繇
明家不要買山錢，施作清池種白蓮。松檜老依雲外地，樓臺深鎖洞中天。風經絕頂迴疎雨，石倚危屏挂落泉。欲結茅菴伴師住，肯饒多少薜蘿煙。
嘲段成式 周繇
蹙鞠且徒爲，寧如目送時。報讐慙選耎，存想恨逶遲。促坐疑辟咡，銜盃強朵頤。恣情窺窈窕，曾恃好風姿。色授應難奪，神交願莫辭。請君看曲譜，不負少年期。
送江州薛尚書 周繇
匡廬千萬峯，影匝郡城中。忽佩虎符去，遙疑鳥道通。煙霞時滿郭，波浪暮連空。樹翳樓臺月，帆飛鼓角風。郡齋多嶽客，鄉戶半漁翁。王事行春外，題詩寄遠公。
津頭望白水 周繇
晴江暗漲岸吹沙，山畔船衝樹杪斜。城郭半淹橋市鬧，鷺鷥繚繞入人家。
看牡丹贈段成式 周繇
金蘂霞英疊彩香，初疑少女出蘭房。逡巡又是一年別，寄語集仙呼索郎。
以人葠遺段成式 周繇
人形上品傳方志，我得真英自紫團。慙非叔子空持藥，更請伯言審細看。
和段成式 一 周繇
迴簪轉黛喜猜防，粉署裁詩助酒狂。若遇仙丹偕羽化，便隨蕭史亦何傷。
和段成式 二 周繇
玉樹瓊筵映彩霞，澄虛樓閣似仙家。只緣存想歸蘭室，不向春風看夜花。
雜興 聶夷中
兩葉能蔽目，雙豆能塞聰。理身不知道，將爲天地聾。擾擾造化內，茫茫天地中。苟或有所願，毛髪亦不容。
雜怨 一 聶夷中
生在綺羅下，豈識漁陽道。良人自戍來，夜夜夢中到。漁陽萬里遠，近於中門限。中門踰有時，漁陽常在眼。
雜怨 二 聶夷中
君淚濡羅巾，妾淚滴路塵。羅巾今在手，日得隨妾身。路塵如因風，得上君車輪。
大垂手 聶夷中
金刀翦輕雲，盤用黃金縷。裝束趙飛燕，教來掌上舞。舞罷飛燕死，片片隨風去。
胡無人行 聶夷中
男兒徇大義，立節不沽名。腰間懸陸離，大歌胡無行。不讀戰國書，不覽黃石經。醉臥咸陽樓，夢入受降城。更願生羽翼，飛身入青冥。請攜天子劒，斫下旄頭星。自然胡無人，雖有無戰爭。悠哉典屬國，驅羊老一生。
詠田家 聶夷中
二月賣新絲，五月糶新穀。醫得眼前瘡，剜却心頭肉。我願君王心，化作光明燭。不照綺羅筵，只照逃亡屋。
燕臺二首 一 聶夷中
燕臺累黃金，上欲招儒雅。貴得賢士來，更下於隗者。自然樂毅徒，趨風走天下。何必馳鳳書，旁求向林野。
燕臺二首 二 聶夷中
燕臺高百尺，燕滅臺亦平。一種是亡國，猶得禮賢名。何似章華畔，空餘禾黍生。
古興 聶夷中
片玉一塵輕，粒粟山丘重。唐虞貴民食，秪是勤播種。前聖後聖同，今人古人共。一歲如苦饑，金玉何所用。
勸酒二首 一 聶夷中
白日無定影，清江無定波。人無百年壽，百年復如何。堂上陳美酒，堂下列笙歌。與君入醉鄉，醉鄉樂天和。歲歲松栢茂，日日丘陵多。君看終南山，萬古青峨峨。
勸酒二首 二 聶夷中
灞上送行客，聽唱行客歌。適來橋下水，已作渭川波。人間榮樂少，四海別離多。但恐別離淚，自成苦水河。勸爾一杯酒，所贈無餘多。
公子行二首 一 聶夷中
漢代多豪族，恩深益驕逸。走馬踏殺人，街吏不敢詰。紅樓宴青春，數里望雲蔚。金缸焰勝畫，不畏落暉疾。美人盡如月，南威莫能匹。芙蓉自天來，不向水中出。飛瓊奏雲和，碧簫吹鳳質。唯恨魯陽死，無人駐白日。
公子行二首 二 聶夷中
花樹出墻頭，花裏誰家樓。一行書不讀，身封萬戶侯。美人樓上歌，不是古涼州。
短歌 聶夷中
八月木陰薄，十葉三墮枝。人生過五十，亦已同此時。朝出東郭門，嘉樹鬱參差。暮出西郭門，原草已離披。南鄰好臺榭，北鄰善歌吹。榮華忽銷歇，四顧令人悲。生死與榮辱，四者乃常期。古人耻其名，沒世無人知。無言鬢似霜，勿謂事如絲。耆年無一善，何殊食乳兒。
過比干墓 聶夷中
殷辛帝天下，厭爲天下尊。乾綱既一斷，賢愚無二門。佞是福身本，忠作喪己源。餓虎不食子，人無骨肉恩。日影不入地，下埋冤死魂。腐骨不爲土，應作石木根。余來過此鄉，下馬弔此墳。靜念君臣間，有道誰敢論。
住京寄同志 聶夷中
在京如在道，日日先雞起。不離十二街，日行一百里。役役大塊上，周朝復秦市。貴賤與賢愚，古今同一軌。白兔落天西，赤鵶飛海底。一日復一日，日日無終始。自嫌性如石，不達榮辱理。試問九十翁，吾今尚如此。
客有追歎後時者作詩勉之 聶夷中
後達多晚榮，速得多疾傾。君看構大廈，何曾一日成。在暖須在桑，在飽須在耕。君子貴弘道，道弘無不亨。太陽垂好光，毛髪悉見形。我亦二十年，直似戴盆行。荆山產美玉，石石皆堅貞。未必盡有玉，玉且間石生。精衛一微物，猶恐填海平。
訪嵩陽道士不遇 聶夷中
先生五岳遊，文焰滅金鼎。日下鶴過時，人間空落影。常言一粒藥，不隨死生境。何當列禦寇，去問仙人請。
早發鄴北經古城 聶夷中
微月東南明，雙牛耕古城。但耕古城地，不知古城名。當昔置此城，豈料今日耕。蔓草已離披，狐兔何縱橫。秋雲零落散，秋風蕭條生。對古良可歎，念今轉傷情。古人已冥冥，今人又營營。不知馬蹄下，誰家舊臺亭。
題賈氏林泉 聶夷中
市朝束名利，林泉繫清通。豈知黃塵內，迥有白雲蹤。輕流逗密蓧，直榦入寬空。高吟五君詠，疑對九華峰。我知種竹心，欲扇清涼風。我知決泉意，將明濟物功。有琴不張弦，衆星列梧桐。須知澹泊聽，聲在無聲中。地非樵者路，武陵又何逢。祗慮迷所歸，池上日西東。
送友人歸江南 聶夷中
皇州五更鼓，月落西南維。此時有行客，別我孤舟歸。上國身無主，下第誠可悲。
秋夕 聶夷中
日往無復見，秋堂暮乃學。玄髪不知白，曉入寒銅覺。爲才未離羣，有玉猶在璞。誰把碧桐枝，刻作雲門樂。
哭劉駕博士 聶夷中
出門四顧望，此日何徘徊。終南舊山色，夫子安在哉。君詩如門戶，夕閉晝還開。君名如四時，春盡夏復來。原野多丘陵，纍纍如高臺。君墳須數尺，誰與夫子偕。
公子家 聶夷中
種花滿西園，花發青樓道。花下一禾生，去之爲惡草。
田家二首 一 聶夷中
父耕原上田，子劚山下荒。六月禾未秀，官家已修倉。
田家二首 二 聶夷中
鋤田當日午，汗滴禾下土。誰念盤中餐，粒粒皆辛苦。
烏夜啼 聶夷中
衆鳥各歸枝，烏烏爾不棲。還應知妾恨，故向綠窗啼。
聞人說海北事有感 聶夷中
故鄉歸路隔高雷，見說年來事可哀。村落日中眠虎豹，田園雨後長蒿萊。海隅久已無春色，地底真成有劫灰。荆棘滿山行不得，不知當日是誰栽。
華清詞 顧雲
祥雲皓鶴盤碧空，喬松稍稍韻微風。絳節影來，朱旛響丁東。相公清齋朝蘂宮，太上符籙龍蛇蹤。散花天女侍香童，隔煙遙望見雲水。彈璈吹鳳清瓏瓏，丹砂黃金世可度。願啓一言告仙翁，道門弟子山中客。長向山中禮空碧，九色真龍上漢時，願把霓幢引煙策。
天威行 顧雲
蠻嶺高，蠻海闊，去舸迴艘投此歇。一夜舟人得夢間，草草相呼一時發。颶風忽起雲顛狂，波濤擺掣魚龍殭。海神怕急上岸走，山燕股慄入石藏。金蛇飛狀霍閃過，白日倒挂銀繩長。轟轟砢砢雷車轉，霹靂一聲天地戰。風定雲開始望看，萬里青山分兩片。車遙遙，馬闐闐，平如砥，直如弦。雲南八國萬部落，皆知此路來朝天。耿恭拜出井底水，廣利刺開山上泉。若論終古濟物意，二將之功皆小焉。
築城篇 顧雲
三十六里西川地，圍遶城郭峨天橫。一家人率一口甓，版築纔興城已成。役夫登登無倦色，饌飽觴酣方暫息。不假神龜出指蹤，盡憑心匠爲籌畫。畫閣團團真鐵甕，堵闊巉巖齊石壁。風吹四面旌旗動，火焰相燒滿天赤。散花樓晚挂殘虹，濯錦秋江澄倒碧。西川父老賀子孫，從茲始是中華人。
蘇君廳觀韓幹馬障歌 顧雲
杜甫歌詩吟不足，可憐曹霸丹青曲。直言弟子韓幹馬，畫馬無骨但有肉。今日披圖見筆跡，始知甫也真凡目。秦王學士居武功，六印名家聲價雄。乃孫屈跡寧百里，好奇學古有祖風。竹廳斜日弈碁散，延我直入書齋中。屹然六幅古屏上，歘見胡人牽入天廐之神龍。麟鬐鳳臆真相似，秋竹慘慘披兩耳。輕勻杏蘂糝皮毛，細撚銀絲插騣尾。思量動步應千里，誰見初離渥洼水。眼前只欠燕雪飛，蹄下如聞朔風起。朱崖謫掾從亡歿，更有何人鑒奇物。當時若遇燕昭王，肯把千金買枯骨。
苔歌 顧雲
檻前溪奪秋空色，百丈潭心數砂礫。松筠條條長碧苔，苔色碧於溪水碧。波迴梳開孔雀尾，根細貼著盤陀石。撥浪輕拈出少時，一髻濃煙三四尺。山光日華亂相射，靜縷蘭鬐勻襞積。試把臨流抖擻看，琉璃珠子淚雙滴。如看玉女洗頭處，解破雲鬟收未得。即是仙宮欲製六銖衣，染絲未倩鮫人織。採之不敢盈筐篋，苦怕龍神河伯惜。瓊蘇玉鹽爛漫煮，嚥入丹田續靈液。會待功成插翅飛，蓬萊頂上尋仙客。
池陽醉歌贈匡廬處士姚巖傑 顧雲
九華太守行春罷，高絳紅筵壓花榭。四面繁英拂檻開，帖雪團霞墜枝亞。空中焰若燒藍天，萬里滑靜無纖煙。弦索緊快管聲脆，急曲碎拍聲相連。主人憐才多傾興，許客酣歌露真性。春酎香濃枝盞黏，一醉有時三日病。黿潭鱗粉解不去，鴉嶺蘂花澆不醒。肺枯似著爐鞲煽，腦熱如遭鎚鑿釘。蒙溪先生梁公孫，忽然示我十軸文。展開一卷讀一首，四顧特地無涯垠。又開一軸讀一帙，酒病豁若風驅雲。文鋒斡破造化窟，心刃掘出興亡根。經疾史恙萬片恨，墨炙筆針如有神。呵叱潘陸鄙瑣屑，提挈揚孟歸孔門。時時說及開元理，家風颯颯吹人耳。吳[兢]纂出升平源，十事分明鋪在紙。裔孫才業今如此，誰人爲奏明天子。鑾駕何當獵左馮，神鷹一擲望千里。戲操狂翰涴蠻牋，傍人莫笑我率然。
詠柳二首 一 顧雲
帶露含煙處處垂，綻黃搖綠嫩參差。長堤未見風飄絮，廣陌初憐日映絲。斜傍畫筵偷舞態，低臨粧閣學愁眉。離亭不放到春暮，折盡拂簷千萬枝。
詠柳二首 二 顧雲
閑花野草總爭新，眉皺絲乾獨不勻。乞取東風殘氣力，莫教虛度一年春。
送賓貢金夷吾奉使歸本國 張喬
渡海登仙籍，還家備漢儀。孤舟無岸泊，萬里有星隨。積水浮魂夢，流年半別離。東風未迴日，音信杳難期。
華山 張喬
誰將倚天劒，削出倚天峰。衆水背流急，他山相向重。樹黏青靄合，崖夾白雲濃。一夜盆傾雨，前湫起毒龍。
寄處士梁燭 張喬
賢哉君子風，諷與古人同。採藥楚雲裏，移家湘水東。星霜秋野闊，雨雹夜山空。早晚相招隱，深耕老此中。
送許棠下第遊蜀 張喬
天下猿多處，西南是蜀關。馬登青壁瘦，人宿翠微閑。帶雨逢殘日，因江見斷山。行歌風月好，莫老錦城間。
題終南山白鶴觀 張喬
上徹鍊丹峰，求玄意未窮。古壇青草合，往事白雲空。仙境日月外，帝鄉煙霧中。人間足煩署，欲去戀松風。
贈邊將 張喬
將軍誇膽氣，功在殺人多。對酒擎鍾飲，臨風拔劒歌。翻師平碎葉，掠地取交河。應笑孔門客，年年羨四科。
弔建州李員外 張喬
銘旌歸故里，猿鳥亦悽然。已葬桐江月，空迴建水船。客傳爲郡日，僧說讀書年。恐有吟魂在，深山古木邊。
送許棠及第歸宣州 張喬
雅調一生吟，誰爲晚達心。傍人賀及第，獨自却霑襟。宴別喧天樂，家歸礙日岑。青門許攀送，故里接雲林。
送龐百篇之任青陽縣尉 張喬
都堂公試日，詞翰獨超羣。品秩台庭與，篇章聖主聞。鄉連三楚樹，縣對九華雲。多少青門客，臨岐共羨君。
曲江春 張喬
尋春與送春，多遶曲江濱。一片鳧鷖水，千秋輦轂塵。岸涼隨衆木，波影逐遊人。自是遊人老，年年管吹新。
秦原春望 張喬
無窮名利塵，軒蓋逐年新。北闋東堂路，千山萬水人。雲離僧榻曙，燕遠鳳樓春。荏苒文明代，難歸釣艇身。
遊華山雲際寺 張喬
少華中峰寺，高秋衆景歸。地連秦塞起，河隔晉山微。晚木蟬相應，涼天鴈並飛。殷勤記巖石，秪恐再來稀。
送碁待詔朴球歸新羅 張喬
海東誰敵手，歸去道應孤。闕下傳新勢，船中覆舊圖。窮荒迴日月，積水載寰區。故國多年別，桑田復在無。
送鄭谷先輩赴汝州辟命 張喬
看花興未休，已散曲江遊。載筆離秦甸，從軍過洛州。嵩雲將雨去，汝水背城流。應念依門客，蒿萊滿徑秋。
贈敬亭清越上人 張喬
海上獨隨緣，歸來二十年。久閑時得句，漸老不離禪。砌木欹臨水，窗峰直倚天。猶期向雲裏，別掃石床眠。
弔栖白上人 張喬
今古遰相送，幾時無逝波。篇章名不朽，寂滅理如何。內殿留真影，閑房落貝多。從茲高塔寺，惆悵懶經過。
北山書事 張喬
黃河一曲山，天半鎖重關。聖日雄藩靜，秋風老將閑。車輿穿谷口，市井響雲間。大野無飛鳥，元戎校獵還。
送鄭侍御赴汴州辟命 張喬
官從諫署清，暫去佐戎旌。朝客多相戀，吟僧欲伴行。河冰天際白，嶽雪眼前明。即見東風起，梁園聽早鶯。
弔造微上人 張喬
至人隨化往，遺路自堪傷。白塔收真骨，青山閉影堂。鐘殘含細韻，煙滅有餘香。松上齋烏在，遲遲立夕陽。
經隱巖舊居 張喬
夜久村落靜，徘徊楊柳津。青山猶有路，明月已無人。夢寐空前事，星霜倦此身。嘗期結茅處，來往躡遺塵。
江行至沙浦 張喬
煙霞接杳冥，旅泊寄迴汀。夜雨雷電歇，春江蛟蜃腥。城侵潮影白，嶠截鳥行青。徧欲探泉石，南須過洞庭。
劉補闕自九華山拜官因以寄獻 張喬
冥鴻久不羣，徵拜動天文。地主迎過郡，山僧送出雲。登車殘月在，宿館亂流分。若更思林下，還須共致君。
岳陽即事 張喬
遠色岳陽樓，湘帆數片愁。竹風山上路，沙月水中洲。力學桑田廢，思歸鬢髪秋。功名如不立，豈易狎汀鷗。
題興善寺僧道深院 張喬
江峰峰頂人，受法老西秦。法本無前業，禪非爲後身。院栽他國樹，堂展祖師真。甚願依宗旨，求閑未有因。
和薛監察題興善寺古松 張喬
種在法王城，前朝古寺名。瘦根盤地遠，香吹入雲清。鶴動池臺影，僧禪雨雪聲。看來人旋老，因此歎浮生。
送友人遊蜀 張喬
此心知者稀，欲別倍相依。無食擬同去，有家還未歸。巴山開國遠，劒道入天微。必恐臨邛客，疑君學賦非。
聞仰山禪師往曹溪因贈 張喬
曹溪松下路，猨鳥重相親。四海求玄理，千峰遶定身。異花天上墮，靈草雪中春。自惜經行處，焚香禮舊真。
題鄭侍御藍田別業 張喬
秋山清若水，吟客靜於僧。小徑通商嶺，高窗見杜陵。雲霞朝入鏡，猨鳥夜窺燈。許作前峰侶，終來寄上層。
宿昭應 張喬
夜憶開元寺，淒涼里巷間。薄煙通魏闕，明月照驪山。半壁空宮閉，連天白道閑。清晨更回首，獨向灞陵還。
送陸處士 張喬
樽前放浩歌，便起泛煙波。舟楫故人少，江湖明月多。孤峰經宿上，僻寺共雲過。若向仙巖住，還應著薜蘿。
送韓處士歸少室山 張喬
江外歷千岑，還歸少室吟。地閑緱嶺月，窗迥洛城砧。石竇垂寒乳，松枝長別琴。他年瀑泉下，亦擬置家林。
贈初上人 張喬
竹色覆禪棲，幽禽遶院啼。空門無去住，行客自東西。井氣春來歇，庭枝雪後低。相看念山水，盡日話曹溪。
送新羅僧 張喬
東來此學禪，多病念佛緣。把錫離巖寺，收經上海船。落帆敲石火，宿島汲瓶泉。永向扶桑老，知無再少年。
題山僧院 張喬
谿路曾來日，年多與舊同。地寒松影裏，僧老磬聲中。遠水清風落，閑雲別院通。心源若無礙，何必更論空。
書梅福殿壁二首 一 張喬
梅真從羽化，萬古是須臾。此地名空在，西山雲亦孤。井痕平野水，壇級上春蕪。縱有雙飛鶴，年多松已枯。
書梅福殿壁二首 二 張喬
一自白雲去，千秋壇月明。我來思往事，誰更得長生。雅韻磬鍾遠，真風樓殿清。今來爲尉者，天下有仙名。
荆楚道中 張喬
前程曾未到，岐路擬何爲。返照行人急，荒郊去鳥遲。春宵多旅夢，夏閏遠秋期。處處牽愁緒，無窮是柳絲。
送南陵尉李頻 張喬
重作東南尉，生涯尚似僧。客程淮館月，鄉思海船燈。晚霧看春轂，晴天見朗陵。不應三考足，先授詔書徵。
將歸江淮書 張喬
東風搖衆木，即有看花期。紫陌頻來日，滄洲獨去時。郡因兵役苦，家爲海翻移。未老多如此，那堪鬢不衰。
沿漢東歸 張喬
北去窮秦塞，南歸遶漢川。深山逢古跡，遠道見新年。絕壁雲銜寺，空江雪灑船。縈迴還此景，多坐夜燈前。
送蜀客 張喬
劒閣緣空去，西南轉幾州。丹霄行客語，明月杜鵑愁。露帶山花落，雲隨野水流。相如曾醉地，莫滯少年遊。
塞上 張喬
勒兵遼水邊，風急卷旌旃。絕塞寒無樹，平沙勢盡天。雪晴迴探騎，月落控鳴弦。永定山河誓，南歸改漢年。
送友人歸袁州 張喬
袁江猨鳥清，曾向此中行。才子登科去，諸侯掃榻迎。山藏明月浦，樹遶白雲城。遠想安親後，秋風夢不驚。
贈別李山人 張喬
分合老西秦，年年夢白蘋。曾爲洞庭客，還送洞庭人。語別惜殘夜，思歸愁見春。遙知泊舟處，沙月自相親。
思宜春寄友人 張喬
勝遊雖隔年，魂夢亦依然。瀑水喧秋思，孤燈動夜船。斷虹全嶺雨，斜月半溪煙。舊日吟詩侶，何人更不眠。
江行夜雨 張喬
江風木落天，遊子感流年。萬里波連蜀，三更雨到船。夢殘燈影外，愁積葦業邊。不及樵漁客，全家住島田。
贈仰大師 張喬
仰山因久住，天下仰山名。井邑身雖到，林泉性本清。野雲居處盡，江月定中明。髣髴曾相識，今來隔幾生。
江南逢洛下友人 張喬
洛下吟詩侶，南遊只有君。波濤歸路見，蟋蟀在船聞。曉月江城出，晴霞島樹分。無窮懷古意，豈獨遶湘雲。
東湖贈僧子蘭 張喬
名利了無時，何人暫訪師。道情閑外見，心地語來知。竹落穿窗葉，松寒蔭井枝。匡山許同社，願卜挂帆期。
隱巖陪鄭少師夜坐 張喬
幸喜陪騶馭，頻來向此宵。硯磨清澗石，廚爨白雲樵。竹外村煙細，燈中禁漏遙。衣冠與文理，靜語對前朝。
送三傳赴長城尉 張喬
登科精魯史，爲尉及良時。高論窮諸國，長才併幾司。地傾流水疾，山疊過雲遲。暇日琴書畔，何人對手棋。
送李道士歸南嶽 張喬
千峰隔湘水，迢遰挂帆歸。掃月眠蒼壁，和雲著褐衣。洞虛懸溜滴，徑狹長松圍。只恐相尋日，人間舊識稀。
延福里秋懷 張喬
終年九陌行，要路跡皆生。苦學猶難至，甘貧豈有成。病攜秋卷重，閑著暑衣輕。一別林泉久，中宵御水聲。
題玄哲禪師影堂 張喬
吾師視化身，一念即遺塵。巖谷藏虛塔，江湖散學人。雲迷禪處石，院掩寫來真。寂寞焚香後，閑階細草生。
送友人東歸 張喬
遠涉期秋卷，將行不廢吟。故鄉芳草路，來往別離心。挂席春風盡，開齋夏景深。子規誰共聽，江月上清岑。
送僧鸞歸蜀寧親 張喬
歌詩精外學，天子是知音。坐夏宮鍾近，寧親劒閣深。高名徹西國，舊跡寄東林。自此棲禪者，因師滿蜀今。
送人歸江南 張喬
貧歸無定程，水宿與山行。未有安親計，難爲去國情。島煙孤寺磬，江月遠船箏。思苦秋迴日，多應吟更清。
別李參軍 張喬
王孫遊不遇，況我五湖人。野店難投宿，漁家獨問津。嶺分中夜月，江隔兩鄉春。靜想青雲路，還應寄此身。
贈棋僧侶 張喬
機謀時未有，多向弈棋銷。已與山僧敵，無令海客饒。靜驅雲陣起，疎點鴈行遙。夜雨如相憶，松窗更見招。
題湖上友人居 張喬
豈得戀樵漁，全家湖畔居。遠無潮客信，閑寄嶽僧書。野白梅繁後，山明雨散初。逍遙向雲水，莫與宦情疎。
送友人歸宣州 張喬
失計復離愁，君歸我獨遊。亂花藏道發，春水遶鄉流。暝火叢橋市，晴山疊郡樓。無爲謝公戀，吟過曉蟬秋。
題古觀 張喬
急景遰衰老，此經誰養真。松留千載鶴，碑隔六朝人。洞水流花早，壺天閉雪春。其如爲名利，歸踏五陵塵。
送友人及第歸江南 張喬
豈易及歸榮，辛勤致此名。登車思往事，迴首勉諸生。路遶山光曉，帆通海氣清。秋期却閑坐，林下聽江聲。
送朴充侍御歸海東 張喬
天涯離二紀，闕下歷三朝。漲海雖然闊，歸帆不覺遙。驚波時失侶，舉火夜相招。來往尋遺事，秦皇有斷橋。
弔前水部賈員外 張喬
籠中江海禽，日夕有歸心。魏闕長謠久，吳山獨往深。別時羣木落，終處亂猨吟。李白墳前路，溪僧送入林。
題小松 張喬
松子落何年，纖枝長水邊。斸開深澗雪，移出遠林煙。帶月棲幽鳥，兼花灌冷泉。微風動清韻，閑聽罷琴眠。
寄中岳顓頊先生 張喬
先生顓頊後，得道自何人。松柏卑於壽，兒孫老却身。夜窗峰頂曙，寒澗洞中春。戀此逍遙境，雲間不可親。
送沈先輩尉昭應 張喬
餘才不廢詩，佐邑喜閑司。丹陛終須去，青山未可期。葉凋溫谷晚，雲出古宮遲。若草東封疏，君王到有時。
送友人遊湖南 張喬
所投非舊知，亦似有前期。路向長江上，帆揚細雨時。春生南嶽早，日轉大荒遲。盡採瀟湘句，重來會近期。
江上送友人南遊 張喬
何處積鄉愁，天涯聚亂流。岸長羣岫晚，湖闊片帆秋。買酒過漁舍，分燈與釣舟。瀟湘見來鴈，應念獨邊遊。
江南別友人 張喬
勞生故白頭，頭白未應休。闕下難孤立，天涯尚旅遊。聽猨吟島寺，待月上江樓。醉別醒惆悵，雲帆滿亂流。
商山道中 張喬
春去計秋期，長安在夢思。多逢山好處，少值客行時。雲起爭峰勢，花交隱澗枝。停驂一惆悵，應秪嶺猨知。
寄南中友人 張喬
相夢如相見，相思去後頻。舊時行處斷，華髪別來新。浪動三湘月，煙藏五嶺春。又無歸北客，書札寄何人。
寄績溪陳明府 張喬
古邑猨聲裏，空城只半存。岸移無舊路，沙漲別成村。鼓角喧京口，江山盡汝濆。六朝興廢地，行子一銷魂。
試月中桂 張喬
與月轉洪濛，扶疎萬古同。根非生下土，葉不墜秋風。每以圓時足，還隨缺處空。影高羣木外，香滿一輪中。未種丹霄日，應虛玉兔宮。何當因羽化，細得問玄功。
遊歙州興唐寺 張喬
山橋通絕境，到此憶天台。竹裏尋幽徑，雲邊上古臺。鳥歸殘照出，鐘斷細泉來。爲愛澄溪月，因成隔宿迴。
題詮律師院 張喬
院涼松雨聲，相對有山情。未許谿邊老，猶思嶽頂行。紗燈留火細，石井灌瓶清。欲問吾師外，何人得此生。
金山寺空上人院 張喬
已老金山頂，無心上石橋。講移三楚遍，梵譯五天遙。板閣禪秋月，銅瓶汲夜潮。自慙昏醉客，來坐亦通宵。
題廣信寺 張喬
亭北敞靈溪，林梢與檻齊。野雲來影遠，沙鳥去行低。晚渡明村火，晴山響郡鼙。思鄉值搖落，賴不有猨啼。
興善寺貝多樹 張喬
還應毫末長，始見拂丹霄。得子從西國，成陰見昔朝。勢隨雙剎直，寒出四墻遙。帶月啼春鳥，連空噪暝蜩。遠根穿古井，高頂起涼飆。影動懸燈夜，聲繁過雨朝。靜遲松桂老，堅任雪霜凋。永共終南在，應隨劫火燒。
華山 張喬
青蒼河一隅，氣狀杳難圖。卓傑三峰出，高奇四岳無。力疑擎上界，勢獨壓中區。衆水東西走，羣山遠近趨。天迴諸宿照，地聳百靈扶。石壁煙霞麗，龍潭雨雹麤。澄凝臨甸服，險固束神都。淺覺川原異，深應日月殊。鶴歸青靄合，仙去白雲孤。瀑漏斜飛凍，松長倒挂枯。每來尋洞穴，不擬返江湖。儻有芝田種，巖間老一夫。
送何道士歸山 張喬
身非絕粒本清羸，束挂仙經杖一枝。落葉獨尋流水去，深山長與白雲期。樹臨丹竈寒花疾，壇近清嵐夜月遲。樵客若能隨洞裏，迴歸人世始應悲。
城東寓居寄知己 張喬
花木閑門苔蘚生，滻川特去得吟情。病來久絕洞庭信，年長卻思廬岳耕。落日獨歸林下宿，暮雲多遶水邊行。干時退出長如此，頻愧相憂道姓名。
再書邊事 張喬
萬里沙西寇已平，犬羊羣外築空城。分營夜火燒雲遠，校獵秋鵰掠草輕。秦將力隨胡馬竭，蕃河流入漢家清。羌戎不識干戈老，須賀當時聖主明。
遊邊感懷二首 一 張喬
貧遊繚繞困邊沙，却被遼陽戰士嗟。不是無家歸不得，有家歸去似無家。
遊邊感懷二首 二 張喬
兄弟江南身塞北，鴈飛猶自半年餘。夜來因得思鄉夢，重讀前秋轉海書。
無題 張喬
九霄無詔下，何事觸清塵。宅帶松蘿僻，身惟猨鳥親。吟看仙掌月，期有洞庭人。莫問煙霞句，懸知見岳神。
蟬 張喬
先秋蟬一悲，長是客行時。曾感去年者，又鳴何處枝。細聽殘韻在，迴望舊聲遲。斷續誰家樹，涼風送別離。
江上逢進士許棠 張喬
詩人推上第，新榜又無君。鶴髪他鄉老，漁歌故國聞。平江流曉月，獨鳥伴餘雲。且了髫年志，沙鷗未可羣。
猨 張喬
挂月棲雲向楚林，取來全是爲清音。誰知繫在黃金索，翻畏侯家不敢吟。
寄薦福寺棲白大師 張喬
高塔六街無不見，塔邊名出秪吾師。嘗聞朝客多相□，記得□□數句詩。
宿齊山僧舍 張喬
一宿經窗臥白波，萬重歸夢隔煙蘿。若言不得南宗要，長在禪牀事更多。
宿齊山僧舍 張喬
一宿經窗望白波，曉隨山月出煙蘿。若言不得南宗要，長在禪牀事更多。
春日遊曲江 張喬
日暖鴛鴦拍浪春，蒹葭浦際聚青蘋。若論來往鄉心切，須是煙波島上人。
題河中鸛雀樓 張喬
高樓懷古動悲歌，鸛雀今無野燕過。樹隔五陵秋色早，水連三晉夕陽多。漁人遺火成寒燒，牧笛吹風起夜波。十載重來值搖落，天涯歸計欲如何。
對月二首 一 張喬
圓魄上寒空，皆言四海同。安知千里外，不有雨兼風。
對月二首 二 張喬
盈缺青冥外，東風萬古吹。何人種丹桂，不長出輪枝。
贈友人 張喬
自說安貧歸未得，竹邊門掩小池冰。典琴賒酒吟過寺，送客思鄉上灞陵。待月夜留煙島客，憶雲閑訪翠微僧。幾時獻了相如賦，共向嵩山採茯苓。
漁者 張喬
首戴圓荷髪不梳，葉舟爲宅水爲居。沙頭聚看人如市，釣得澄江一丈魚。
宿潺湲亭 張喬
走月流煙疊樹西，聽來愁甚聽猨啼。幾時御水聲邊住，却夢潺湲宿此溪。
臺城 張喬
宮殿餘基長草花，景陽宮樹噪村鴉。雲屯雉堞依然在，空繞漁樵四五家。
題上元許棠所任王昌齡廳 張喬
瑠璃堂裏當時客，久絕吟聲繼後塵。百四十年庭樹老，如今重得見詩人。
詠棋子贈弈僧 張喬
黑白誰能用入玄，千回生死體方圓。空門說得恆沙劫，應笑終年爲一先。
谷口作 張喬
巴客青冥過嶺塵，雪崖交映一川春。晴朝採藥尋源去，必恐雲深見異人。
寄弟 張喬
故里行人戰後疎，青崖萍寄白雲居。那堪又是傷春日，把得長安落第書。
春日有懷 張喬
高下尋花春景遲，汾陽臺榭白雲詩。看山懷古翻惆悵，未勝遙傳不到時。
鷺鷥障子 張喬
剪得機中如雪素，畫爲江上帶絲禽。閑來相對茅堂下，引出煙波萬里心。
宿江叟島居 張喬
一家煙島隈，竹裏夜窗開。數派分潮去，千檣聚月來。石樓雲斷續，澗渚鴈徘徊。了得平生志，還歸築釣臺。
江村 張喬
貧遊無定蹤，鄉信轉難逢。寒渚暮煙闊，去帆歸思重。潮平低戍火，木落遠山鐘。況是漁家宿，疎籬響夜舂。
贈進士顧雲 張喬
潮檻煙波別釣津，西京同□荻□貧。不知守道歸何日，相對無言盡幾春。晴景遠山花外暮，雲邊高蓋水邊□。與君愁寂無消處，賒酒青門送楚人。
贈頭陀僧 張喬
自說年深別石橋，遍遊靈跡熟南朝。已知世路皆虛幻，不覺空門是寂寥。滄海附船浮浪久，碧山尋塔上雲遙。如今竹院藏衰老，一點寒燈弟子燒。
尋陽村舍 張喬
荒林寄遠居，坐臥見樵漁。夜火隨船遠，寒更出郡疎。雪迷登岳路，風阻轉江書。寂寞高窗下，思鄉歲欲除。
回鸞閣寫望 張喬
古閣上空半，寥寥千里心。多年爲客路，盡日倚欄吟。山壓秦川重，河來虜塞深。回鑾今不見，煙霧杳沉沉。
題宣州開元寺 張喬
誰家煙徑長莓苔，金碧虛欄竹上開。流水遠分山色斷，清猨時帶角聲來。六朝明月唯詩在，三楚空山有鴈迴。達理始應盡惆悵，僧閑應得話天台。
七松亭 張喬
七松亭上望秦川，高鳥閑雲滿目前。已比子真耕谷口，豈同陶令臥江邊。臨崖把卷驚迴燒，掃石留僧聽遠泉。明月影中宮漏近，珮聲應宿使朝天。
經宣城元員外山居 張喬
無人襲仙隱，石室閉空山。避燒猨猶到，隨雲鶴不還。澗荒巖影在，橋斷樹陰閑。但有黃河賦，長留在世間。
經九華山費徵君故居 張喬
草堂蕪沒後，來往問樵翁。斷石荒林外，孤墳晚照中。數溪分大野，九子立寒空。煙壁曾行處，青雲路不通。
題賈島吟詩臺 張喬
吟魂不復遊，臺亦似荒丘。一徑草中出，長江天外流。暝煙寒鳥集，殘月夜蟲愁。願得生禾黍，鋤平恨即休。
遊南岳 張喬
入巖仙境清，行盡復重行。若得閑無事，長來寄此生。澗松閑易老，籠燭晚生明。一宿泉聲裏，思鄉夢不成。
青鳥泉 張喬
祗此沉仙翼，瑤池似不遙。有聲懸翠壁，無勢下丹霄。淨瀨煙霞古，寒原草木凋。山河幾更變，幽咽到唐朝。
望巫山 張喬
溪疊雲深轉谷遲，暝投孤店草蟲悲。愁連遠水波濤夜，夢斷空山雨雹時。邊海故園荒後買，入關玄髪夜來衰。東歸未必勝羈旅，況是東歸未有期。
省中偶作 張喬
二轉郎曹自勉旃，莎階吟步想前賢。不如何遜無佳句，若比馮唐是壯年。捧制名題黃紙尾，約僧心在白雲邊。乳毛松雪春來好，直夜清閑且學禪。
秋夕 張喬
春恨復秋悲，秋悲難到時。每逢明月夜，長起故山思。巷僻行吟遠，蛩多獨臥遲。溪僧與樵客，動別十年期。
山中冬夜 張喬
寒葉風搖盡，空林鳥宿稀。澗冰妨鹿飲，山雪阻僧歸。夜坐塵心定，長吟語力微。
宿劉溫書齋 張喬
不掩盈窗月，天然格調高。涼風移蟋蟀，落葉在離騷。迴筆挑燈燼，懸圖見海濤。因論三國志，空載幾英豪。
歸舊山 張喬
昔年山下結茅茨，村落重來野徑移。樵客相逢悲往事，林僧閑坐問歸期。異藤遍樹無空處，幽草緣溪少歇時。此景一拋吟欲老，可能文字聖朝知。
楊花落 張喬
北斗南回春物老，紅英落盡綠尚早。韶風澹蕩無所依，偏惜垂楊作春好。此時可憐楊柳花，縈盈豔曳滿人家。人家女兒出羅幕，淨掃玉除看花落。寶環纖手捧更飛，翠羽輕裙承不著。歷歷瑤琴舞袖陳，飛紅拂黛憐玉人。東園桃李芳已歇，猶有楊花嬌暮春。
終南山 張喬
帶雪復銜春，橫天占半秦。勢奇看不定，景變寫難真。洞遠皆通岳，川多更有神。白雲幽絕處，自古屬樵人。
哭陳陶 張喬
先生抱衰疾，不起茂陵間。夕臨諸孤少，荒居弔客還。遺文禪東岳，留語葬鄉山。多雨銘旌故，殘燈素帳閑。樂章誰與集，隴樹即堪攀。神理今難問，予將呌帝關。
長門怨 張喬
御泉長繞鳳皇樓，自是恩波別處流。閑揲舞衣歸未得，夜來砧杵六宮秋。
昇平詞五首 一 曹唐
瑞氣遶宮樓，皇居上苑游。遠岡連聖祚，平地載神州。會合兼重譯，潺湲近八流。中興豈假問，據此自千秋。
昇平詞五首 二 曹唐
寥泬敞延英，朝班立位橫。宣傳無草動，拜舞有衣聲。鴛瓦霜消濕，蟲絲日照明。辛勤自不到，遙見似前程。
昇平詞五首 三 曹唐
處處是歡心，時康歲已深。不同三尺劒，應似五弦琴。壽笑山猶盡，明嫌日有陰。何當憐一物，亦遺斷愁吟。
昇平詞五首 四 曹唐
日日聽歌謠，區中盡祝堯。蟲蝗初不害，夷狄近全銷。史筆唯書瑞，天臺絕見妖。因令匹夫志，轉欲事清朝。
昇平詞五首 五 曹唐
五帝三皇主，蕭曹魏邴臣。文章唯返朴，戈甲盡生塵。諫紙應無用，朝綱自有倫。昇平不可記，所見是閑人。
洛東蘭若歸 曹唐
一衲老禪床，吾生半異鄉。管弦愁裏老，書劒夢中忙。鳥急山初暝，蟬稀樹正涼。又歸何處去，塵路月蒼蒼。
漢武帝將候西王母下降 曹唐
崑崙凝想最高峰，王母來乘五色龍。歌聽紫鸞猶縹緲，語來青鳥許從容。風迴水落三清月，漏苦霜傳五夜鐘。樹影悠悠花悄悄，若聞簫管是行蹤。
漢武帝於宮中宴西王母 曹唐
鼇岫雲低太一壇，武皇齋潔不勝懽。長生碧字期親署，延壽丹泉許細看。劒佩有聲宮樹靜，星河無影禁花寒。秋風褭褭月朗朗，玉女清歌一夜闌。
劉晨阮肇遊天台 曹唐
樹入天台石路新，雲和草靜迥無塵。煙霞不省生前事，水木空疑夢後身。往往雞鳴巖下月，時時犬吠洞中春。不知此地歸何處，須就桃源問主人。
劉阮洞中遇仙子 曹唐
天和樹色靄蒼蒼，霞重嵐深路渺茫。雲實滿山無鳥雀，水聲沿澗有笙簧。碧沙洞裏乾坤別，紅樹枝前日月長。願得花間有人出，免令仙犬吠劉郎。
仙子送劉阮出洞 曹唐
殷勤相送出天台，仙境那能却再來。雲液每歸須強飲，玉書無事莫頻開。花當洞口應長在，水到人間定不迴。惆悵溪頭從此別，碧山明月閉蒼苔。
仙子洞中有懷劉阮 曹唐
不將清瑟理霓裳，塵夢那知鶴夢長。洞裏有天春寂寂，人間無路月茫茫。玉沙瑤草連溪碧，流水桃花滿澗香。曉露風燈零落盡，此生無處訪劉郎。
劉阮再到天台不復見仙子 曹唐
再到天台訪玉真，青苔白石已成塵。笙歌冥寞閑深洞，雲鶴蕭條絕舊隣。草樹總非前度色，煙霞不似昔年春。桃花流水依然在，不見當時勸酒人。
織女懷牽牛 曹唐
北斗佳人雙淚流，眼穿腸斷爲牽牛。封題錦字凝新恨，拋擲金梭織舊愁。桂樹三春煙漠漠，銀河一水夜悠悠。欲將心向仙郎說，借問榆花早晚秋。
王遠宴麻姑蔡經宅 曹唐
好風吹樹杏花香，花下真人道姓王。大篆龍蛇隨筆札，小天星斗滿衣裳。閑拋南極歸期晚，笑指東溟飲興長。要喚麻姑同一醉，使人沽酒向餘杭。
萼綠華將歸九疑留別許真人 曹唐
九點秋煙黛色空，綠華歸思頗無窮。每悲馭鶴身難任，長恨臨霞語未終。河影暗吹雲夢月，花聲閑落洞庭風。藍絲重勒金條脫，留與人間許侍中。
穆王宴王母於九光流霞館 曹唐
桑葉扶疎閉日華，穆王邀命宴流霞。霓旌著地雲初駐，金奏掀天月欲斜。歌咽細風吹粉蕊，飲餘清露濕瑤砂。不知白馬紅韁解，偷喫東田碧玉花。
紫河張休真 曹唐
琪樹扶疎壓瑞煙，玉皇朝客滿花前。山川到處成三月，絲竹經時即萬年。樹石冥茫初縮地，杯盤狼籍未朝天。東風小飲人皆醉，從聽黃龍枕水眠。
張碩重寄杜蘭香 曹唐
碧落香銷蘭露秋，星河無夢夜悠悠。靈妃不降三清駕，仙鶴空成萬古愁。浩月隔花追欵別，瑞煙籠樹省淹留。人間何事堪惆悵，海色西風十二樓。
玉女杜蘭香下嫁於張碩 曹唐
天上人間兩渺茫，不知誰識杜蘭香。來經玉樹三山遠，去隔銀河一水長。怨入清塵愁錦瑟，酒傾玄露醉瑤觴。遺情更說何珍重，擘破雲鬟金鳳皇。
蕭史攜弄玉上昇 曹唐
豈是丹臺歸路遙，紫鸞煙駕不同飄。一聲洛水傳幽咽，萬片宮花共寂寥。紅粉美人愁未散，清華公子笑相邀。緱山碧樹青樓月，腸斷春風爲玉簫。
皇初平將入金華山 曹唐
莫道真遊煙景賒，瀟湘有路入京華。溪頭鶴樹春常在，洞口人家日易斜。一水暗鳴閑遶澗，五雲長往不還家。白羊成隊難收拾，喫盡溪邊巨勝花。
漢武帝思李夫人 曹唐
惆悵冰顏不復歸，晚秋黃葉滿天飛。迎風細荇傳香粉，隔水殘霞見畫衣。白玉帳寒鴛夢絕，紫陽宮遠雁書稀。夜深池上蘭橈歇，斷續歌聲徹太微。
送羽人王錫歸羅浮 曹唐
風前整頓紫荷巾，常向羅浮保養神。石磴倚天行帶月，鐵橋通海入無塵。龍蛇出洞閑邀雨，犀象眠花不避人。最愛葛洪尋藥處，露苗煙蕊滿山春。
送劉尊師祗詔闕庭三首 一 曹唐
海風葉葉駕霓旌，天路悠悠接上清。錦誥淒涼遺去恨，玉簫哀絕醉離情。五湖夜月幡幢濕，雙闕清風劒珮輕。從此暫辭華表柱，便應千載是歸程。
送劉尊師祗詔闕庭三首 二 曹唐
五峰已別隔人間，雙闕何年許再還。既埽山川收地脉，須留日月駐天顏。霞觴共飲身雖在，風馭難陪跡未閑。從此枕中唯有夢，夢魂何處訪三山。
送劉尊師祗詔闕庭三首 三 曹唐
仙老閑眠碧草堂，帝書徵入白雲鄉。龜臺欲署長生籍，鸞殿還論不死方。紅露想傾延命酒，素煙思爇降真香。五千言外無文字，更有何詞贈武皇。
三年冬大禮五首 一 曹唐
皇帝齋心潔素誠，自朝真祖報升平。華山秋草多歸馬，滄海寒波絕洗兵。銀箭水殘河勢斷，玉爐煙盡日華生。千官整肅三天夜，劒佩初聞入太清。
三年冬大禮五首 二 曹唐
海日西飛度禁林，太清宮殿月沉沉。不聞北斗傾堯酒，空覺南風入舜琴。歌壓鈞天閑夢盡，詔歸秋水道情深。雪風更起古杉葉，時送步虛清磬音。
三年冬大禮五首 三 曹唐
太一天壇降紫君，屬車龍鶴夜成羣。春浮玉藻寒初落，露拂金莖曙欲分。三代樂迴風入律，四溟歌駐水成文。千官不動旌旗下，日照南山萬樹雲。
三年冬大禮五首 四 曹唐
山擁飛雲海水清，天壇未夕仗先成。千官不起金縢議，萬國空瞻玉藻聲。禁火曙然煙焰褭，宮衣寒拂雪花輕。側聞左右皆周呂，看取從容致太平。
三年冬大禮五首 五 曹唐
太和琴暖發南薰，水闊風高得細聞。滄海舉歌夔是相，歷山迴禪舜爲君。翠微呼處生丹障，清靜封中起白雲。今日病身慙小隱，欲將泉石勒移文。
暮春戲贈吳端公 曹唐
年少英雄好丈夫，大家望拜執金吾。閑眠曉日聽鶗鴂，笑倚春風仗轆轤。深院吹笙聞漢婢，靜街調馬任奚奴。牡丹花下簾鉤外，獨凭紅肌捋虎鬚。
奉送嚴大夫再領容府二首 一 曹唐
海風捲樹凍嵐消，憂國寧辭嶺外遙。自顧勤勞甘百戰，不將功業負三朝。劒澄黑水曾芟虎，箭劈黃雲慣射鵰。代北天南盡成事，肯將心許霍嫖姚。
奉送嚴大夫再領容府二首 二 曹唐
日照雙旌射火山，笑迎賓從却南還。風雲暗發談諧外，感會潛生氣概間。蘄竹水翻臺榭濕，刺桐花落管弦閑。無因得靸真珠履，親從新侯定八蠻。
贈南嶽馮處士二首 一 曹唐
白石溪邊自結廬，風泉滿院稱幽居。鳥啼深樹斸靈藥，花落閑窗看道書。煙嵐晚過鹿裘濕，水月夜明山舍虛。支頤冷笑緣名出，終日王門強曳裾。
贈南嶽馮處士二首 二 曹唐
寂寥深木閉煙霞，洞裏相知有幾家。笑看潭魚吹水沫，醉嗔溪鹿吃蕉花。穿廚歷歷泉聲細，繞屋悠悠樹影斜。夜靜著灰封釜竈，自添文武養丹砂。
題子姪書院雙松 曹唐
自種雙松費幾錢，頓令院落似秋天。能藏此地新晴雨，却惹空山舊燒煙。枝壓細風過枕上，影籠殘月到窗前。莫教取次成閑夢，使汝悠悠十八年。
羽林賈中丞 曹唐
四十年前百戰身，曾驅虎隊掃胡塵。風悲鼓角榆關暮，日暖旌旗隴草春。鐵馬慣牽邀上客，金魚多解乞佳人。胸中別有安邊計，誰睬髭鬚白似銀。
送康祭酒赴輪臺 曹唐
灞水橋邊酒一杯，送君千里赴輪臺。霜黏海眼旗聲凍，風射犀文甲縫開。斷磧簇煙山似米，野營軒地鼓如雷。分明會得將軍意，不斬樓蘭不擬迴。
南遊 曹唐
盡興南遊卒未迴，水工舟子不須催。政思碧樹關心句，難放紅螺蘸甲杯。漲海潮生陰火滅，蒼梧風暖瘴雲開。
哭陷邊許兵馬使 曹唐
北風裂地黯邊霜，戰敗桑乾日色黃。故國暗迴殘士卒，新墳空葬舊衣裳。散牽細馬嘶青草，任去佳人弔白楊。除却陰符與兵法，更無一物在儀牀。
和周侍御買劍 曹唐
將軍溢價買吳鉤，要與中原靜寇讐。試挂窗前驚電轉，略拋牀下怕泉流。青天露拔雲霓泣，黑地潛擎鬼魅愁。見說夜深星斗畔，等閑期尅月支頭。
病馬五首呈鄭校書章三吳十五先輩 一 曹唐
騄駬何年別渥洼。病來顏色半泥沙，四蹄不鑿金砧裂。雙眼慵開玉筯斜，墮月兔毛乾觳𧥆。失雲龍骨瘦牙槎，平原好放無人放。嘶向秋風苜蓿花。
病馬五首呈鄭校書章三吳十五先輩 二 曹唐
隴上沙蔥葉正齊，騰黃猶自跼羸蹄。尾蟠夜雨紅絲脆，頭捽秋風白練低。力憊未思金絡腦，影寒空望錦障泥。階前莫怪垂雙淚，不遇孫陽不敢嘶。
病馬五首呈鄭校書章三吳十五先輩 三 曹唐
不剪焦毛鬣半翻，何人別是古龍孫。霜侵病骨無驕氣，土蝕驄花見臥痕。未噴斷雲歸漢苑，曾追輕練過吳門。一朝千里心猶在，爭肯潛忘秣飼恩。
病馬五首呈鄭校書章三吳十五先輩 四 曹唐
空被秋風吹病毛，無因濯浪刷洪濤。臥來總怪龍蹄跙，瘦盡誰驚虎口高。追電有心猶欵段，逢人相骨強嘶號。欲將鬐鬣重裁剪，乞借新成利鉸刀。
病馬五首呈鄭校書章三吳十五先輩 五 曹唐
病久無人著意看，玉華衫色欲凋殘。飲驚白露泉花冷，喫怕清秋荳葉寒。長襜敢辭紅錦重，舊韁寧畏紫絲蟠。王良若許相擡策，千里追風也不難。
長安客舍敘邵陵舊宴寄永州蕭使君五首 一 曹唐
邵陵佳樹碧蔥蘢，河漢西沈宴未終。殘漏五更傳海月，清笳三會揭天風。香熏舞席雲鬟綠，光射頭盤蠟燭紅。今日却懷行樂處，兩床絲竹水樓中。
長安客舍敘邵陵舊宴寄永州蕭使君五首 二 曹唐
不知何路却飛翻，虛受賢侯鄭重恩。五夜清歌敲玉樹，三年洪飲倒金尊。招攜永感雙魚在，報荅空知一劒存。狼籍棃花滿城月，當時長醉信陵門。
長安客舍敘邵陵舊宴寄永州蕭使君五首 三 曹唐
粉堞彤軒畫障西，水雲紅樹窣璇題。鷓鴣欲絕歌聲定，鸜鵒初驚舞袖齊。坐對玉山空甸線，細聽金石怕低迷。東風夜月三年飲，不省非時不似泥。
長安客舍敘邵陵舊宴寄永州蕭使君五首 四 曹唐
木魚金鑰鎖春城，夜上紅樓縱酒情。竹葉水繁更漏促，桐花風軟管弦清。百分散打銀船溢，十指寬催玉筯輕。星斗漸稀賓客散，碧雲猶戀豔歌聲。
長安客舍敘邵陵舊宴寄永州蕭使君五首 五 曹唐
三年身逐漢諸侯，賓榻容居最上頭。飽聽笙歌陪痛飲，熟尋雲水縱閑遊。朱門鎖閉煙嵐暮，鈴閣清冷水木秋。月滿前山圓不動，更邀詩客上高樓。
勗劒 曹唐
古物神光雪見羞，未能擎出恐泉流。暗臨黑水蛟螭泣，潛倚空山鬼魅愁。生怕雷霆號澗底，長聞風雨在牀頭。垂情不用將閑氣，惱亂司空犯斗牛。
仙都即景 曹唐
蟠桃花老華陽東，軒后登真謝六宮。旌節暗迎歸碧落，笙歌遙聽隔崆峒。衣冠留葬橋山月，劒履將隨浪海風。看却龍髯攀不得，紅霞零落鼎湖空。
望九華寄池陽杜員外 曹唐
戴月早辭三秀館，遲明初識九華峰。差差玉劒寒鋩利，褭褭青蓮翠葉重。奇狀却疑人畫出，嵐光如爲客添濃。行春若到五溪上，此處褰帷正面逢。
小遊仙詩九十八首 一 曹唐
玉簫金瑟發商聲，桑葉枯乾海水清。淨埽蓬萊山下路，略邀王母話長生。
小遊仙詩九十八首 二 曹唐
上元元日豁明堂，五帝望空拜玉皇。萬樹琪花千圃藥，心知不敢輒形相。
小遊仙詩九十八首 三 曹唐
騎龍重過玉溪頭，紅葉還春碧水流。省得壺中見天地，壺中天地不曾秋。
小遊仙詩九十八首 四 曹唐
真王未許久從容，立在花前別甯封。手把玉簫頭不舉，自愁如醉倚黃龍。
小遊仙詩九十八首 五 曹唐
金殿無人鏁絳煙，玉郎並不賞丹田。白龍蹀躞難迴跋，爭下紅綃碧玉鞭。
小遊仙詩九十八首 六 曹唐
玄洲草木不知黃，甲子初開浩劫長。無限萬年年少女，手攀紅樹滿殘陽。
小遊仙詩九十八首 七 曹唐
宮闕重重閉玉林，崑崙高闢彩雲深。黄龍掉尾引郎去，使妾月眀何處尋。
小遊仙詩九十八首 八 曹唐
風滿塗山玉蕊稀，赤龍閑臥鶴東飛。紫棃爛盡無人喫，何事韓君去不歸。
小遊仙詩九十八首 九 曹唐
武帝徒勞厭暮年，不曾清淨不精專。上元少女絕還往，滿竈丹成白玉煙。
小遊仙詩九十八首 十 曹唐
百辟朝回閉玉除，露風清宴桂花疎。西歸使者騎金虎，嚲鞚垂鞭唱步虛。
小遊仙詩九十八首 十一 曹唐
南斗闌珊北斗稀，茅君夜著紫霞衣。朝騎白鹿趁朝去，鳳押笙歌逐後飛。
小遊仙詩九十八首 十二 曹唐
焚香獨自上天壇，桂樹風吹玉簡寒。長怕嵇康乏僊骨，與將僊籍再尋看。
小遊仙詩九十八首 十三 曹唐
冰屋朱扉曉未開，誰將金策扣瓊臺。碧花紅尾小僊犬，閑吠五雲嗔客來。
小遊仙詩九十八首 十四 曹唐
酒釅春濃瓊草齊，真公飲散醉如泥。朱輪軋軋入雲去，行到半天聞馬嘶。
小遊仙詩九十八首 十五 曹唐
白石山中自有天，竹花藤葉隔溪煙。朝來洞口圍碁了，賭得青龍直幾錢。
小遊仙詩九十八首 十六 曹唐
海水西飛照柏林，青雲斜倚錦雲深。水風暗入古山葉，吹斷步虛清磬音。
小遊仙詩九十八首 十七 曹唐
玉詔新除沈侍郎，便分茅土鎮東方。不知今夕游何處，侍從皆騎白鳳凰。
小遊仙詩九十八首 十八 曹唐
洞裏煙霞無歇時，洞中天地足金芝。月明朗朗溪頭樹，白髮老人相對棊。
小遊仙詩九十八首 十九 曹唐
飢即餐霞悶即行，一聲長嘯萬山青。穿花渡水來相訪，珍重多才阮步兵。
小遊仙詩九十八首 二十 曹唐
東妃閑著翠霞裙，自領笙歌出五雲。清思密談誰第一，不過邀取小茅君。
小遊仙詩九十八首 二十一 曹唐
月影悠悠秋樹明，露吹犀簟象牀輕。嬪妃久立帳門外，暗笑夫人推酒聲。
小遊仙詩九十八首 二十二 曹唐
九天天路入雲長，燕使何由到上方。玉女暗來花下立，手挼裙帶問昭王。
小遊仙詩九十八首 二十三 曹唐
玉皇賜妾紫衣裳，教向桃源嫁阮郎。爛煮瓊花勸君喫，恐君毛鬢暗成霜。
小遊仙詩九十八首 二十四 曹唐
花底休傾綠玉巵，雲中含笑向安期。窮陽有數不知數，大似人間年少兒。
小遊仙詩九十八首 二十五 曹唐
玉色雌龍金絡頭，真妃騎出縱閑遊。崑崙山上桃花底，一曲商歌天地秋。
小遊仙詩九十八首 二十六 曹唐
偷來洞口訪劉君，緩步輕擡玉線裙。細擘桃花逐流水，更無言語倚彤雲。
小遊仙詩九十八首 二十七 曹唐
西漢夫人下太虛，九霞裙幅五雲輿。欲將碧字相教示，自解盤囊出素書。
小遊仙詩九十八首 二十八 曹唐
天上雞鳴海日紅，青腰侍女掃朱宮。洗花蒸葉濾清酒，待與夫人邀五翁。
小遊仙詩九十八首 二十九 曹唐
汗漫真遊實可奇，人間天上幾人知。周王不信長生話，空使萇弘碧淚垂。
小遊仙詩九十八首 三十 曹唐
青錦縫裳綠玉璫，滿身新帶五雲香。閑依碧海攀鸞駕，笑就蘇君覓橘嘗。
小遊仙詩九十八首 三十一 曹唐
鶴不西飛龍不行，露乾雲破洞簫清。少年僊子說閑事，遙隔彩雲聞笑聲。
小遊仙詩九十八首 三十二 曹唐
洞裏煙深木葉麤，乘風使者降玄都。隔花相見遙相賀，擎出懷中赤玉符。
小遊仙詩九十八首 三十三 曹唐
芝蕙芸花爛漫春，瑞香煙露濕衣巾。玉童私地誇書札，偷寫雲謠暗贈人。
小遊仙詩九十八首 三十四 曹唐
天上邀來不肯來，人間雙鶴又空回。秦皇漢武死何處，海畔紅桑花自開。
小遊仙詩九十八首 三十五 曹唐
紫羽麾幢下玉京，却邀真母入三清。白龍久住渾相戀，斜倚祥雲不肯行。
小遊仙詩九十八首 三十六 曹唐
鶴叫風悲竹葉疎，誰來五嶺拜雲車。人間肉馬無輕步，踏破先生一卷書。
小遊仙詩九十八首 三十七 曹唐
夜降西壇宴已終，花殘月榭霧朦朧。誰遊八海門前過，空洞一聲風雨中。
小遊仙詩九十八首 三十八 曹唐
忘却教人鎖後宮，還丹失盡玉壺空。嫦娥若不偷靈藥，爭得長生在月中。
小遊仙詩九十八首 三十九 曹唐
暘谷先生下宴時，月光初冷紫瓊枝。淒清金石揭天地，事在世間人不知。
小遊仙詩九十八首 四十 曹唐
共愛初平住九霞，焚香不出閉金華。白羊成隊難收拾，喫盡溪頭巨勝花。
小遊仙詩九十八首 四十一 曹唐
酒盡香殘夜欲分，青童拜問紫陽君。月光悄悄笙歌遠，馬影龍聲歸五雲。
小遊仙詩九十八首 四十二 曹唐
海樹靈風吹彩煙，丹陵朝客欲昇天。無央公子停鸞轡，笑泥嬌妃索玉鞭。
小遊仙詩九十八首 四十三 曹唐
八景風回五鳳車，崑崙山上看桃花。若教使者沽春酒，須覓餘杭阿母家。
小遊仙詩九十八首 四十四 曹唐
叔卿遍覽九天春，不見人間故舊人。怪得蓬萊山下水，半成沙土半成塵。
小遊仙詩九十八首 四十五 曹唐
欲飲尊中雲母漿，月明花裏合笙簧。更教小奈將龍去，便向金壇取阮郎。
小遊仙詩九十八首 四十六 曹唐
海上桃花千樹開，麻姑一去不知來。遼東老鶴應慵惰，教探桑田便不回。
小遊仙詩九十八首 四十七 曹唐
昨夜相邀宴杏壇，等閑乘醉走青鸞。紅雲塞路東風緊，吹破芙蓉碧玉冠。
小遊仙詩九十八首 四十八 曹唐
雲鶴冥冥去不分，落花流水恨空存。不知玉女無期信，道與留門却閉門。
小遊仙詩九十八首 四十九 曹唐
采女平明受事回，暗交丹契錦囊開。欲書密詔防人見，佯喝青虬使莫來。
小遊仙詩九十八首 五十 曹唐
太一元君昨夜過，碧雲高髻綰婆娑。手擡玉策紅於火，敲斷金鸞使唱歌。
小遊仙詩九十八首 五十一 曹唐
碧瓦彤軒月殿開，九天花落瑞風來。玉皇欲著紅龍衮，親喚金妃下手裁。
小遊仙詩九十八首 五十二 曹唐
長房自貴解飛飜，五色雲中獨閉門。看却桑田欲成海，不知還往幾人存。
小遊仙詩九十八首 五十三 曹唐
赤龍停步彩雲飛，共道真王海上歸。千歲紅桃香破鼻，玉盤盛出與金妃。
小遊仙詩九十八首 五十四 曹唐
碧海靈童夜到時，徒老相喚上瓊池。因循天子能閑事，縱與青龍不解騎。
小遊仙詩九十八首 五十五 曹唐
且欲留君飲桂漿，九天無事莫推忙。青龍舉步行千里，休道蓬萊歸路長。
小遊仙詩九十八首 五十六 曹唐
侍女親擎玉酒巵，滿巵傾酒勸安期。等閑相別三千歲，長憶水邊分棗時。
小遊仙詩九十八首 五十七 曹唐
萬歲蛾眉不解愁，旋彈清瑟旋閑遊。忽聞下界笙簫曲，斜倚紅鸞笑不休。
小遊仙詩九十八首 五十八 曹唐
去住樓臺一任風，十三天洞暗相通。行廚侍女炊何物，滿竈無煙玉炭紅。
小遊仙詩九十八首 五十九 曹唐
風動閑天清桂陰，水精簾箔冷沉沉。西妃少女多春思，斜倚彤雲盡日吟。
小遊仙詩九十八首 六十 曹唐
王母相留不放回，偶然沉醉臥瑤臺。憑君與向蕭郎道，教著青龍取妾來。
小遊仙詩九十八首 六十一 曹唐
絳節笙歌繞殿飛，紫皇欲到五雲歸。細腰侍女瑤花外，爭向紅房報玉妃。
小遊仙詩九十八首 六十二 曹唐
聞君新領八霞司，此別相逢是幾時。妾有一觥雲母酒，請君終宴莫推辭。
小遊仙詩九十八首 六十三 曹唐
方士飛軒駐碧霞，酒寒風冷月初斜。不知誰唱歸春曲，落盡溪頭白葛花。
小遊仙詩九十八首 六十四 曹唐
方朔朝來到我家，欲將靈樹出丹霞。三千年後知誰在，擬種紅桃待放花。
小遊仙詩九十八首 六十五 曹唐
水滿桑田白日沈，凍雲乾霰濕重陰。遼東歸客閑相過，因話堯年雪更深。
小遊仙詩九十八首 六十六 曹唐
朝回相引看紅鸞，不覺風吹鶴氅偏。好是興來騎白鶴，文妃爲伴上重天。
小遊仙詩九十八首 六十七 曹唐
公子閑吟八景文，花南拜別上陽君。金鞭遙指玉清路，龍影馬嘶歸五雲。
小遊仙詩九十八首 六十八 曹唐
一百年中是一春，不教日月輒移輪。金鼇頭上蓬萊殿，唯有人間鍊骨人。
小遊仙詩九十八首 六十九 曹唐
笑擎雲液紫瑤觥，共請雲和碧玉笙。花下偶然吹一曲，人間因織董雙成。
小遊仙詩九十八首 七十 曹唐
東皇長女沒多年，從洗金芝到水邊。無事伴他棊一局，等閑輸却賣花錢。
小遊仙詩九十八首 七十一 曹唐
紅草青林日半斜，閑乘小鳳出彤霞。略尋舊路過西國，因得冰園一尺瓜。
小遊仙詩九十八首 七十二 曹唐
樹下星沉月欲高，前溪水影濕龍毛。洞天雲冷玉花發，公子盡披雙錦袍。
小遊仙詩九十八首 七十三 曹唐
紫水風吹劒樹寒，水邊年少下紅鸞。未知百一窮陽數，略請先生止的看。
小遊仙詩九十八首 七十四 曹唐
武皇含笑把金觥，更請霓裳一兩聲。護帳宮人最年少，舞腰時挈繡裙輕。
小遊仙詩九十八首 七十五 曹唐
瓊樹扶疎壓瑞煙，玉皇朝客滿花前。東風小飲人皆醉，短尾青龍枕水眠。
小遊仙詩九十八首 七十六 曹唐
彤閣鐘鳴碧鷺飛，皇君催熨紫霞衣。丹房玉女心慵甚，貪看投壺不肯歸。
小遊仙詩九十八首 七十七 曹唐
崑崙山上自雞啼，羽客爭昇碧玉梯。因駕五龍看較藝，白鸞功用不如妻。
小遊仙詩九十八首 七十八 曹唐
沙野先生閉玉虛，焚香夜寫紫微書。供承童子閑無事，教剉瓊花餵白驢。
小遊仙詩九十八首 七十九 曹唐
雲隴瓊花滿地香，碧沙紅水遍朱堂。外人欲壓長生籍，拜請飛瓊報玉皇。
小遊仙詩九十八首 八十 曹唐
玉洞長春風景鮮，丈人私宴就芝田。笙歌暫向花間盡，便是人間一萬年。
小遊仙詩九十八首 八十一 曹唐
青童傳語便須回，報道麻姑玉蘂開。滄海成塵等閑事，且乘龍鶴看花來。
小遊仙詩九十八首 八十二 曹唐
絳樹彤雲戶半開，守花童子怪人來。青牛臥地喫瓊草，知道先生朝未回。
小遊仙詩九十八首 八十三 曹唐
石洞沙溪二十年，向明杭日夜朝天。白礬煙盡水銀冷，不覺小龍牀下眠。
小遊仙詩九十八首 八十四 曹唐
紫微深鎖敞丹軒，太帝親談不死門。從此百寮俱拜後，走龍鞭虎下崑崙。
小遊仙詩九十八首 八十五 曹唐
雲衫玉帶好威儀，三洞真人入奏時。頻着金鞭打龍角，爲嗔西去上天遲。
小遊仙詩九十八首 八十六 曹唐
太子真娥相領行，當天合曲玉簫清。棃花新折東風軟，猶在緱山樂笑聲。
小遊仙詩九十八首 八十七 曹唐
洞裏月明瓊樹風，畫簾青室影朦朧。香殘酒冷玉妃睡，不覺七真歸海中。
小遊仙詩九十八首 八十八 曹唐
青苑紅堂壓瑞雲，月明閑宴九陽君。不知昨夜誰先醉，書破明霞八幅裙。
小遊仙詩九十八首 八十九 曹唐
東溟兩度作塵飛，一萬年來會面稀。千樹棃花百壺酒，共君論飲莫論詩。
小遊仙詩九十八首 九十 曹唐
滄海令拋即未能，且緣鸞鶴立相仍。蔡家新婦莫嫌少，領取真珠三五升。
小遊仙詩九十八首 九十一 曹唐
溪影沉沙樹影清，人家皆踏五音行。可憐三十六天路，星月滿空瓊草青。
小遊仙詩九十八首 九十二 曹唐
北斗西風吹白榆，穆公相笑夜投壺。花前玉女來相問，賭得青龍許贖無。
小遊仙詩九十八首 九十三 曹唐
九天王母皺蛾眉，惆悵無言倚桂枝。悔不長留穆天子，任將妻妾住瑤池。
小遊仙詩九十八首 九十四 曹唐
暫隨鳧伯縱閑遊，飲鹿因過翠水頭。宮殿寂寥人不見，碧花菱角滿潭秋。
小遊仙詩九十八首 九十五 曹唐
新授金書八素章，玉皇教妾主扶桑。與君一別三千歲，却厭仙家日月長。
小遊仙詩九十八首 九十六 曹唐
八海風涼水影高，上卿教製赤霜袍。蛟絲玉線難裁割，須借玉妃金剪刀。
小遊仙詩九十八首 九十七 曹唐
海上風來吹杏枝，崑崙山上看花時。紅龍錦襜黃金勒，不是元君不得騎。
小遊仙詩九十八首 九十八 曹唐
絳闕夫人下北方，細環清珮響丁當。攀花笑入春風裏，偷折紅桃寄阮郎。
又遊仙詩一絕 曹唐
靖節先生幾代孫，青娥曾接玉郎魂。春風流水還無賴，偷放桃花出洞門。
題武陵洞五首 一 曹唐
此生終使此身閑，不是春時且要還。寄語桃花與流水，莫辭相送到人間。
題武陵洞五首 二 曹唐
溪口回舟日已昏，却聽雞犬隔前村。殷勤重與秦人別，莫使桃花閉洞門。
題武陵洞五首 三 曹唐
却恐重來路不通，殷勤回首謝春風。白雞黃犬不將去，且寄桃花深洞中。
題武陵洞五首 四 曹唐
桃花夾岸杳何之，花滿春山水去遲。三宿武陵溪上月，始知人世有秦時。
題武陵洞五首 五 曹唐
渡水傍山尋絕壁，白雲飛處洞天開。仙人來往無行跡，石逕春風長綠苔。
句 曹唐
斬蛟青海上，射虎黑山頭。簫聲欲盡月色苦，依舊漢家宮樹秋。一曲哀歌茂陵道，漢家天子葬秋風。誰知漢武無仙骨，滿竈黃金成白煙。
聖政紀頌 來鵠
三皇不書，五帝不紀。有聖有神，風銷日已。何教何師，生來死止。無典無法，頑肩奡比。三皇實作，五帝實治。成天造地，不昏不圯。言得非排，文得聖齒。表表如見者，莫若乎史。是知朴繩休結，正簡斯若。君誥臣箴，觚編毫絡。前書後經，規善鑒惡。國之大章，如何寢略。嗚呼！貞觀多吁，永徽多俞。廷日發論，殿日發謨。牙孽不作，鳥鼠不除。論出不蓋，謨行不紆。楹然史臣，蛇然史裾。瞠瞠而視，逶逶而窶。翹筆當面，決防納污。不梏爾智，不息我愚。執言直注，史文直敷。故得粲粲朝典，落落廷謇。聖牘既多，堯風不淺。頌編坦軸，君出臣顯。若儼見旒，若俯見冕。無閑殿曠廷，無尸安素宴。三皇不亡，五帝不翦。太宗得之，史焉斯展。暨乎後相圖身，天子專問。我獨以言，史不得近。丘明見嫌，倚相在擯。秉筆如今，隨班不進。班退史歸，枉然疇依。奏問莫覩，嘉謨固稀。取彼誥命，祿爲國肥。炯哉時皇，言必成章。德宣五帝，道奧三皇。如何翌臣，嚵肉嗜𥁃。觜距磨抉，楅衡拘長。控截僚位，占護陽光。垣私藩已，遠史廋唐。俾德音嘉訪，默縮暗亡。咽典噤法，蓋聖籠昌。曷以致此，史文不張。後必非笑，將來否臧。謂乎殿空扆逸，朝懵廷荒。不知姦蔽，文失汪洋。有貞觀業，有永徽綱。亦匿匪見，亦寢匪彰。賴有後臣，斯言不佞。伊尹直心，太甲須聖。事既可書，史何不命。乃具前欺，大陳不敬。曰逐史之喻，請以物竝。且十夫樹楊，一夫欲競。栽既未牢，摒豈能盛。帝業似栽，逐史似摒。穆宗憮然，若疚若醟。昔何臣斯，隱我祖正。不傳親問，不寫密諍。孰示來朝，以光神政。由是天呼震吸，徵奔召急。史題筆來，叱廷而入。端耳抗目，不撝不挹。獬豸側頭，螭蚪擺溼。握管絕怡，當殿而立。君也盡問，臣也倒誠。磊磊其事，鏜鏜其聲。大何不顯，細何不明。語未絕緒，史已錄成。謂之何書，以政紀名。伊紀清芬，可昭典墳。古師官鳥，昔聖官雲。方之我后，錄里書分。錄有君法，書有君文。君法君文，在聖政紀云。殿無閑時，廷無曠日。雲諏波訪，卷編刓筆。君劬臣勞，上討下述。惟勤惟明，在聖政紀出。至德何比，至教焉如。孰窺孰測，外夷內儲。謂君有道乎，臣有謨歟。有道有謨，在聖政紀書。一體列秩，同力翼戴。祈福去邪，絕防無礙。國章可披，唐文可愛。善咨不偷，嘉論不蓋。不偷不蓋，在聖政紀載。諒夫，總斯不朽。可懸魏闕，愚得是言。非訕非伐，實謂醫臣渾沌。開君日月，妖物雰死。天文光發，惟我之有頌兮，奚斯躍而董狐蹙。
宛陵送李明府罷任歸江州 來鵠
菊花村晚雁來天，共把離觴向水邊。官滿便尋垂釣侶，家貧已用賣琴錢。浪生湓浦千層雪，雲起爐峰一炷煙。倘見吾鄉舊知己，爲言顦顇過年年。
清明日與友人遊玉粒塘莊 來鵠
幾宿春山逐陸郎，清明時節好煙光。歸穿細荇船頭滑，醉踏殘花屐齒香。風急嶺雲飄迥野，雨餘田水落方塘。不堪吟罷東回首，滿耳蛙聲正夕陽。
寒食山館書情 來鵠
獨把一杯山館中，每經時節恨飄蓬。侵堦草色連朝雨，滿地梨花昨夜風。蜀魄啼來春寂寞，楚魂吟後月朦朧。分明記得還家夢，徐孺宅前湖水東。
病起 來鵠
春初一臥到秋深，不見紅芳與綠陰。窗下展書難久讀，池邊扶杖欲閑吟。藕穿平地生荷葉，笋過東家作竹林。在舍渾如遠鄉客，詩僧酒伴鎮相尋。
鄂渚除夜書懷 來鵠
鸚鵡洲頭夜泊船，此時形影共淒然。難歸故國干戈後，欲告何人雨雪天。筯撥冷灰書悶字，枕陪寒席帶愁眠。自嗟落魄無成事，明日春風又一年。
鄂渚清明日與鄉友登頭陀山 來鵠
冷酒一杯相勸頻，異鄉相遇轉相親。落花風裏數聲笛，芳草煙中無限人。都大此時深悵望，豈堪高處更逡巡。思量費子真仙子，不作頭陀山下塵。
蠶婦 來鵠
曉夕採桑多苦辛，好花時節不閑身。若教解愛繁華事，凍殺黃金屋裏人。
題廬山雙劒峰 來鵠
倚天雙劒古今閑，三尺高於四面山。若使火雲燒得動，始應農器滿人間。
雲 來鵠
千形萬象竟還空，映水藏山片復重。無限旱苗枯欲盡，悠悠閑處作奇峰。
金錢花 來鵠
也無稜郭也無神，露洗還同鑄出新。青帝若教花裏用，牡丹應是得錢人。
曉雞 來鵠
黯黯嚴城罷鼓鼙，數聲相續出寒栖。不嫌驚破紗窗夢，却怕爲妖半夜啼。
鷺鷥 來鵠
褭絲翹足傍澄瀾，消盡年光佇思間。若使見魚無羨意，向人姿態更應閑。
新安官舍閑坐 來鵠
寂寞空階草亂生，簟涼風動若爲情。不知獨坐閑多少，看得蜘蛛結網成。
除夜 來鵠
事關休戚已成空，萬里相思一夜中。愁到曉雞聲絕後，又將顦顇見春風。
游魚 來鵠
弄萍隈荇思夷猶，掉尾揚鬐逐慢流。應怕碧巖巖下水，浮藤如線月如鉤。
鸚鵡 來鵠
色白還應及雪衣，觜紅毛綠語仍奇。年年鎖在金籠裏，何似隴山閑處飛。
偶題二首 一 來鵠
近來靈鵲語何疎，獨凭欄干恨有殊。一夜綠荷霜翦破，賺他秋雨不成珠。
偶題二首 二 來鵠
水邊箕踞靜書空，欲解愁腸酒不濃。可惜青天好雷雹，只能驅趂懶蛟龍。
惜花 來鵠
東風漸急夕陽斜，一樹夭桃數日花。爲惜紅芳今夜裏，不知和月落誰家。
洞庭隐 來鵠
高臥洞庭三十春，芰荷香裏獨垂綸。莫嫌無事閑銷日，有事始憐無事人。
古劒池 來鵠
秋水蓮花三四枝，我來慷慨步遲遲。不決浮雲斬邪佞，直成龍去欲何爲。
梅花 來鵠
枝枝倚檻照池冰，粉薄香殘恨不勝。占得早芳何所利，與他霜雪助威稜。
句 來鵠
回眸綠水波初起，合掌白蓮花未開。
菊 李山甫
籬下霜前偶得存，忍教遲晚避蘭蓀。也銷造化無多力，未受陽和一點恩。栽處不容依玉砌，要時還許上金尊。陶潛歿後誰知己，露滴幽叢見淚痕。
風 李山甫
喜怒寒暄直不勻，終無形狀始無因。能將塵土平欺客，愛把波瀾枉陷人。飄樂遰香隨日在，綻花開柳逐年新。深知造化由君力，試爲吹噓借與春。
月 李山甫
狡兔頑蟾死復生，度雲經漢澹還明。夜長雖耐對君坐，年少不禁隨爾行。玉桂影搖烏鵲動，金波寒注鬼神驚。人間半被虛拋擲，唯向孤吟客有情。
秋 李山甫
傍雨衣風冷漸勻，更憑青女事精神。來時將得幾多雁，到處愁他無限人。能被綠楊深懊惱，謾偎黃菊送殷勤。鄒家不用偏吹律，到底榮枯也自均。
松 李山甫
地聳蒼龍勢抱雲，天教青共衆材分。孤標百尺雲中見，長嘯一聲風裏聞。桃李傍他真是佞，藤蘿攀爾亦非羣。平生相愛應相識，誰道修篁勝此君。
讀漢史 李山甫
四百年間反覆尋，漢家興替好沾襟。每逢姦詐須挼手，真遇英雄始醒心。王莽弄來曾半破，曹公將去便平沈。當時虛受君恩者，謾向青編作鬼林。
上元懷古二首 一 李山甫
南朝天子愛風流，盡守江山不到頭。總是戰爭收拾得，却因歌舞破除休。堯行道德終無敵，秦把金湯可自由。試問繁華何處有，雨苔煙草古城秋。
上元懷古二首 二 李山甫
爭帝圖王德盡衰，驟興馳霸亦何爲。君臣都是一塲笑，家國共成千載悲。排岸遠檣森似槊，落波殘照赫如旗。今朝城上難迴首，不見樓船索戰時。
隋堤柳 李山甫
曾傍龍舟拂翠華，至今凝恨倚天涯。但經春色還秋色，不覺楊家是李家。背日古陰從北朽，逐波疎影向南斜。年年只有晴風便，遙爲雷塘送雪花。
蒲關西道中作 李山甫
國東王氣凝蒲關，樓臺帖出晴空間。紫煙橫捧大舜廟，黃河直打中條山。地鎖咽喉千古壯，風傳歌吹萬家閑。來來去去身依舊，未及潘年鬢已斑。
道李秀才入軍 李山甫
弱柳貞松一地栽，不因霜霰自難媒。書生只是平時物，男子爭無亂世才。鐵馬已隨紅斾去，同人猶著白衣來。到頭功業須如此，莫爲初心首重回。
送蘄州裴員外 李山甫
正作南宮第一人，蹔隨霓斾愴離羣。曉從闕下辭天子，春向江頭待使君。五馬尚迷青瑣路，雙魚猶惹翠蘭芬。明朝無路尋歸處，禁樹參差隔紫雲。
代孔明哭先主 李山甫
憶昔南陽顧草廬，便乘雷電捧乘輿。酌量諸夏須平取，期刻羣雄待遍鋤。南面未能成帝業，西陵那忍送宮車。九疑山下頻惆悵，曾許微臣水共魚。
送職方王郎中吏部劉員外自太原鄭相公幕繼奉徵書歸省署 李山甫
雙鳳銜書次第飛，玉皇催促列仙歸。雲開日月臨青瑣，風卷煙霞上紫微。蓮影一時空儉府，蘭香同處撲堯衣。此生長掃朱門者，每向人間夢粉闈。
寒食二首 一 李山甫
柳帶東風一向斜，春陰澹澹蔽人家。有時三點兩點雨，到處十枝五枝花。萬井樓臺疑繡畫，九原珠翠似煙霞。年年今日誰相問，獨臥長安泣歲華。
寒食二首 二 李山甫
風煙放蕩花披猖，鞦韆女兒飛短牆。繡袍馳馬拾遺翠，錦袖鬬雞喧廣塲。天地氣和融霽色，池臺日暖燒春光。自憐塵土無他事，空脫荷衣泥醉鄉。
又代孔明哭先主 李山甫
鯨鬣翻騰四海波，始將天意用干戈。盡驅神鬼隨鞭策，全罩英雄入網羅。提劒尚殘吳郡國，垂衣猶欠魏山河。鼎湖無路追仙駕，空使羣臣泣血多。
貧女 李山甫
平生不識繡衣裳，閑把荆釵亦自傷。鏡裏只應諳素貌，人間多自信紅妝。當年未嫁還憂老，終日求媒即道狂。兩意定知無說處，暗垂珠淚濕蠶筐。
寓懷 李山甫
萬古交馳一片塵，思量名利孰如身。長疑好事皆虛事，却恐閑人是貴人。老逐少來終不放，辱隨榮後直須勻。勸君不用誇頭角，夢裏輸贏總未真。
蜀中寓懷 李山甫
千里煙霞錦水頭，五丁開得也風流。春裝寶闕重重樹，日照仙州萬萬樓。蛙似公孫雖不守，龍如諸葛亦須休。此中無限英雄鬼，應對江山各自羞。
下第臥疾盧員外召遊曲江 李山甫
眼前何事不傷神，忍向江頭更弄春。桂樹既能欺賤子，杏花爭肯採閑人。麻衣未掉渾身雪，皁蓋難遮滿面塵。珍重列星相借問，嵇康慵病也天真。
司天臺 李山甫
拂雲朱檻捧昭回，靜對銅渾水鏡開。太史只知頻奏瑞，蒼生無計可防災。景公進德星曾退，漢帝推誠日爲迴。何事曠官全不語，好天良月鎖高臺。
落花 李山甫
落拓東風不藉春，吹開吹謝兩何因。當時曾見笑筵主，今日自爲行路塵。顏色却還天上女，馨香留與世間人。明年寒食重相見，零淚無端又滿巾。
赴舉別所知 李山甫
腰劒囊書出戶遲，壯心奇命兩相疑。麻衣盡舉一雙手，桂樹只生三兩枝。黃祖不憐鸚鵡客，誌公偏賞麒麟兒。叔牙憂我應相痛，回首天涯寄所思。
賀邢州盧員外 李山甫
紫泥飛詔下金鑾，列象分明世仰觀。北省諫書藏舊草，南宮郎署握新蘭。春歸鳳沼恩波暖，曉入鴛行瑞氣寒。偏是此生棲息者，滿衣零淚一時乾。
方干隱居 李山甫
咬咬嘎嘎水禽聲，露洗松陰滿院清。溪畔印沙多鶴跡，檻前題竹有僧名。問人遠岫千重意，對客閑雲一片情。早晚塵埃得休去，且將書劒事先生。
早春微雨 李山甫
怪來鶯蝶似凝愁，不覺看花蹔濕頭。疎影未藏千里樹，遠陰微翳萬家樓。青羅舞袖紛紛轉，紅臉啼珠旋旋收。歲旱且須教濟物，爲霖何事愛風流。
謁翰林劉學士不遇 李山甫
夢繞清華宴地深，洞宮橫鎖曉沈沈。鵬飛碧海終難見，鶴入青霄豈易尋。六尺羇魂迷定止，兩行愁血謝知音。平生只耻凌風翼，隨得鳴珂上禁林。
答劉書記見贈 李山甫
吟近秋光思不窮，酷探騷雅愧無功。茫然心苦千篇拙，瞑坐神凝萬象空。月上開襟當北戶，竹邊回首揖西風。知音頻有新詩贈，白雪紛紛落郢中。
賀友人及第 李山甫
得水蛟龍失水魚，此心相對兩何如。敢辭今日須行卷，猶喜他年待薦書。松桂也應情未改，萍蓬爭奈迹還疎。春風不見尋花伴，遙向青雲泥子虛。
雨後過華嶽廟 李山甫
華山黑影霄崔嵬，金天□□門未開。雨淋鬼火滅不滅，風送神香來不來。牆外素錢飄似雪，殿前陰栢吼如雷。知君暗宰人間事，休把蒼生夢裏裁。
贈彈琴李處士 李山甫
情知此事少知音，自是先生枉用心。世上幾時曾好古，人前何必更沾襟。致身不似笙竽巧，悅耳寧如鄭衛淫。三尺焦桐七條線，子期師曠兩沈沈。
劉員外寄移菊 李山甫
秋來緣樹復緣牆，怕共平蕪一例荒。顏色不能隨地變，風流唯解逐人香。煙含細葉交加碧，露拆寒英次第黃。深謝栽培與知賞，但慙終歲待重陽。
南山 李山甫
鈍碧頑青幾萬秋，直無天地始應休。莫嫌塵土佯遮面，能向樓臺強出頭。霽色陡添千尺翠，夕陽閑放一堆愁。假繞不是神仙骨，終抱琴書向此遊。
山中覽劉書記新詩 李山甫
記室新詩相寄我，藹然清絕更無過。溪風滿袖吹騷雅，巖瀑無時滴薜蘿。雲外山高寒色重，雪中松苦夜聲多。靜酬嘉唱對幽景，蒼鶴羸棲古木柯。
早秋山中作 李山甫
榮枯無路入千峯，肥遯誰諧此志同。司寇亦曾遭魯黜，步兵何事哭途窮。檜松瘦健滴秋露，戶牖虛明生晚風。山思更清人影絕，隴雲飛入草堂中。
賦得寒月寄齊已 李山甫
松下清風吹我襟，上方鐘磬夜沉沉。已知廬嶽塵埃絕，更憶寒山雪月深。高謝萬緣消祖意，朗吟千首亦師心。豈知名出徧諸夏，石上棲禪竹影侵。
曲江二首 一 李山甫
南山低對紫雲樓，翠影紅陰瑞氣浮。一種是春長富貴，大都爲水也風流。爭攀柳帶千千手，間插花枝萬萬頭。獨向江邊最惆悵，滿衣塵土避王侯。
曲江二首 二 李山甫
江色沈天萬草齊，暖煙晴靄自相迷。蜂憐杏蕋細香落，鶯墜柳條濃翠低。千隊國娥輕似雪，一羣公子醉如泥。斜陽怪得長安動，陌上分飛萬馬蹄。
遷居清谿和劉書記見示 李山甫
擔錫歸來竹繞谿，過津曾笑魯儒迷。端居味道塵勞息，扣寂眠雲心境齊。還似村家無寵祿，時將隣叟話幽棲。山衣毳爛唯添野，石井源清不貯泥。祖意豈從年臘得，松枝肯爲雪霜低。晚天吟望秋光重，雨陣橫空蔽斷霓。
陰地關崇徽公主手跡 李山甫
一拓纖痕更不收，翠微蒼蘚幾經秋。誰陳帝子和番策，我是男兒爲國羞。寒雨洗來香已盡，澹煙籠著恨長留。可憐汾水知人意，旁與吞聲未忍休。
題李員外廳 李山甫
石砌蛩吟響，草堂人語稀。道孤思絕唱，年長漸知非。名利終成患，煙霞亦可依。高丘松蓋古，閑地藥苗肥。猨鳥啼嘉景，牛羊傍晚暉。幽棲還自得，清嘯坐忘機。愛彼人深處，白雲相伴歸。
山中寄梁判官 李山甫
歸臥東林計偶諧，柴門深向翠微開。更無塵事心頭起，還有詩情象外來。康樂公應頻結社，寒山子亦患多才。星郎雅是道中侶，六藝拘牽在隗臺。
禪林寺作寄劉書記 李山甫
坐近松風骨自寒，茅齋直拶白雲邊。玄關不閉何人到，此事誰論在佛先。天竺老師留一句，曹溪行者答全篇。今朝林下忘言說，強把新詩寄謫仙。
山中病後作 李山甫
臥病厭厭三伏盡，商飆初自水邊來。高峯枯槁骨偏峭，野樹扶疎葉未摧。時序追牽從鬢改，蟬聲酸急是誰催。雲門不閉全無事，心外沈然一聚灰。
寄衛別駕 李山甫
曉屐歸來嶽寺深，嘗思道侶會東林。昏沈天竺看經眼，蕭索淨名老病心。雲蓋數重橫隴首，苔花千點遍松陰。知君超達悟空旨，三徑閑行抱素琴。
遣懷 李山甫
長松埋澗底，鬱鬱未出原。孤雲飛隴首，高潔不可攀。古道貴拙直，時事不足言。莫飲盜泉水，無爲天下先。智者與愚者，盡歸北邙山。唯有東流水，年光不蹔閑。
酬劉書記一二知己見寄 李山甫
見說金臺客，相逢秪論詩。坐來殘暑退，吟許野僧知。自喜幽棲僻，唯慙道義虧。身閑偏好古，句冷不求奇。晦跡全無累，安貧自得宜。同人終念我，蓮社有歸期。
山中依韻答劉書記見贈 李山甫
幽居少人事，三徑草不開。隱几虛室靜，閑雲入坐來。至道非內外，詎言才不才。寶月當秋空，高潔無纖埃。心滅百慮減，詩成萬象回。亦有吾廬在，寂寞舊山隈。從容未歸去，滿地生青苔。謝公寄我詩，清奇不可陪。白雲飛不盡，碧雲欲成堆。驚風出地戶，虩虩似震雷。吟哦山嶽動，令人心膽摧。思君覽章句，還復如望梅。慷慨追古意，曠望登高臺。何當陶淵明，遠師勸傾盃。流年將老來，華髪自相催。野寺連屏障，左右相裴回。
山中答劉書記寓懷 李山甫
貴門多冠冕，日與榮辱並。山中有獨夫，笑傲出衰盛。正直任天真，鬼神亦相敬。之子賁丘園，戶牖松蘿暎。骨將槁木齊，心同止水淨。筆頭指金波，座上橫玉柄。芙蓉出秋渚，繡段流清詠。高古不稱時，沈默豈相競。窮搜萬籟息，危坐千峯靜。林僧繼嘉唱，風前亦爲幸。
項羽廟 李山甫
爲虜爲王盡偶然，有何羞見漢江船。停分天下猶嫌少，可要行人贈紙錢。
春日商山道中作 李山甫
一逕春光裏，揚鞭入翠微。風來花落帽，雲過雨沾衣。谷鳥銜枝去，巴人負笈歸。殘陽更惆悵，前路客亭稀。
古石硯 李山甫
追琢他山石，方圓一勺深。抱真唯守墨，求用每虛心。波浪因文起，塵埃爲廢侵。憑君更研究，何啻直千金。
惜花 李山甫
未會春風意，開君又落君。一年今爛熳，幾日便繽紛。別豔那堪賞，餘香不忍聞。尊前恨無語，應解作朝雲。
亂後途中 李山甫
亂離尋故園，朝市不如村。慟哭翻無淚，顛狂覺少魂。諸侯貪割據，羣盜恣幷吞。爲問登壇者，何年答漢恩。
燕 李山甫
每歲同辛苦，看人似有情。亂飛春得意，幽語夜聞聲。整羽莊姜恨，迴身漢后輕。豪家足金彈，不用污雕楹。
題慈雲寺僧院 李山甫
帝城深處寺，棲殿壓秋江。紅葉去寒樹，碧峯來曉窗。煙霞生淨土，苔蘚上高幢。欲問吾師語，心猨不肯降。
送劉將軍入關討賊 李山甫
世人多恃武，何者是真雄。欲滅黃巾賊，須憑黑矟公。指星憂國計，望氣識天風。明日凌雲上，期君第一功。
兵後尋邊三首 一 李山甫
千里煙砂盡日昏，戰餘燒罷閉重門。新成劒戟皆農器，舊著衣裳盡血痕。卷地朔風吹白骨，柱天青氣泣幽魂。自憐長策無人問，羞戴儒冠傍塞垣。
兵後尋邊三首 二 李山甫
旗頭指處見黃埃，萬馬橫馳鶻翅迴。劒戟遠腥凝血在，山河先暗陣雲來。角聲惡殺悲於哭，鼓勢爭強怒若雷。日暮却登寒壘望，飽鴟清嘯伏屍堆。
兵後尋邊三首 三 李山甫
風怒邊沙迸鐵衣，胡兒胡馬正驕肥。將軍對陣誰教入，戰士辭營不道歸。新血濺紅黏蔓草，舊骸堆白映寒暉。胸中縱有銷兵術，欲向何門說是非。
滄浪峽 李山甫
走轂飛蹄過此傍，幾人留意問滄浪。煙波莫笑趨名客，爲愛朝宗日夜忙。
公子家二首 一 李山甫
曾是皇家幾世侯，入雲高第照神州。柳遮門戶橫金鎖，花擁弦歌咽畫樓。錦袖妒姬爭巧笑，玉銜[驕]馬索閑遊。麻衣酷獻平生業，醉倚春風不點頭。
公子家二首 二 李山甫
柳底花陰壓露塵，醉煙輕罩一團春。鴛鴦占水能嗔客，鸚鵡嫌籠解駡人。騕褭似龍隨日換，輕盈如燕逐年新。不知買盡長安笑，活得蒼生幾戶貧。
山下殘夏偶作 李山甫
等閑三伏後，獨臥此高丘。殘暑炎於火，林風爽帶秋。聲名何要出，吟詠亦堪休。自許紅塵外，雲溪好漱流。
夜吟 李山甫
除却閑吟外，人間事事慵。更深成一句，月冷上孤峯。窮理多瞑目，含毫靜倚松。終篇渾不寐，危坐到晨鐘。
下第獻所知三首 一 李山甫
偶向江頭別釣磯，等閑經歲與心違。虛教六尺受辛苦，枉把一身憂是非。青桂本來無欠負，碧霄何處有因依？春風不用相催促，迴避花時也解歸。
下第獻所知三首 二 李山甫
不識人間巧路岐，只將端拙泥神祇。與他名利本無分，却共水雲曾有期。大抵物情應莫料，近來天意也須疑。自憐心計今如此，憑仗春醪爲解頤。
下第獻所知三首 三 李山甫
十年磨鏃事鋒鋩，始逐朱旗入戰塲。四海風雲難際會，一生肝膽易開張。退飛鶯谷春零落，倒卓龍門路渺茫。今日慙知也慙命，笑餘歌罷忽淒涼。
遊俠兒 李山甫
好把雄姿渾世塵，一塲閑事莫因循。荆軻只爲閑言語，不與燕丹了得人。
下第出春明門 李山甫
曾和秋雨驅愁入，却向春風領恨回。深謝灞陵堤畔柳，與人頭上拂塵埃。
望思臺 李山甫
君父昏蒙死不回，謾將平地築高臺。九層黃土是何物，銷得向前冤恨來。
病中答劉書記見贈 李山甫
病來雙樹下，雲脚上禪袍。頻有瓊瑤贈，空瞻雪月高。已知捐俗態，時許話風騷。衰疾未能起，相思徒自勞。
早秋山中作 李山甫
誰到山中語，雨餘風氣秋。煙嵐出澗底，瀑布落牀頭。至道亦非遠，僻詩須苦求。千峰有嘉景，拄杖獨巡遊。
別墅 李山甫
此地可求息，開門足野情。窗明雨初歇，日落風更清。蒼蘚槎根匝，碧煙水面生。翫奇心自樂，暑月聽蟬聲。
柳十首 一 李山甫
灞岸江頭臘雪消，東風偷軟入纖條。春來不忍登樓望，萬架金絲著地嬌。
柳十首 二 李山甫
受盡風霜得到春，一條條是逐年新。尋常送別無餘事，爭忍攀將過與人。
柳十首 三 李山甫
長恨陽和也世情，把香和豔與紅英。家家只是栽桃李，獨自無根到處生。
柳十首 四 李山甫
只爲遮樓又拂橋，被人摧折好枝條。假饒張緒如今在，須把風流暗裏銷。
柳十首 五 李山甫
弱帶低垂可自由，傍他門戶倚他樓。金風不解相擡舉，露壓煙欺直到秋。
柳十首 六 李山甫
終日堂前學畫眉，幾人曾道勝花枝。試看三月春殘後，門外青陰是阿誰。
柳十首 七 李山甫
也曾飛絮謝家庭，從此風流別有名。不是向人無用處，一枝愁殺別離情。
柳十首 八 李山甫
從來只是愛花人，楊柳何曾占得春。多向客亭門外立，與他迎送往來塵。
柳十首 九 李山甫
強扶柔態酒難醒，殢著春風別有情。公子王孫且相伴，與君俱得幾時榮。
柳十首 十 李山甫
無賴秋風斗覺寒，萬條煙草一時乾。遊人若要春消息，直向江頭臘後看。
酬劉書記見贈 李山甫
獨在西峯末，憐君和氣多。勞生同朽索，急景似傾波。禪者行擔錫，樵師語隔坡。旱□生赤蘚，古木架青蘿。石澗新蟬脫，茅簷舊燕窠。篇章蒙見許，松月好相過。思苦通真理，吟清合大和。□□□□□，風起送漁歌。
贈徐三十 李山甫
春滿南宮白日長，夜來新值錦衣郎。朱排六相助神聳，玉襯一廳侵骨涼。砌竹拂袍爭草色，庭花飄豔妬蘭香。從今不羨乘槎客，曾到三星列宿傍。
牡丹 李山甫
邀勒春風不早開，衆芳飄後上樓臺。數苞仙豔火中出，一片異香天上來。曉露精神妖欲動，暮煙情態恨成堆。知君也解相輕薄，斜倚闌干首重迴。
水仙操 李咸用
大波相拍流水鳴，蓬山鳥獸多奇形。琴心不喜亦不驚，安弦緩爪何泠泠。水仙縹緲來相迎，伯牙從此留嘉名。嶧陽散木虛且輕，重華斧下知其聲。檿絲相糺成淒清，調和引得薰風生。指底先王長養情，曲終天下稱太平。後人好事傳其曲，有時聲足意不足。始峩峩兮復洋洋，但見山青兼水綠。成連入海移人情，豈是本來無嗜慾。琴兮琴兮在自然，不在徽金將軫玉。
雞鳴曲 李咸用
海樹相扶烏影翹，戴紅拍翠聲膠膠。鴛瓦凍危金距趫，誇雄鬬氣爭相高。漏殘雨急風蕭蕭，患亂忠臣欺寶刀。霜濃月薄星昭昭，太平才子能歌謠。山翁夢斷出衡茅，谷口霧中飢虎號，離人枕上心忉忉。
西門行 李咸用
勞禽不擇枝，飢虎不畏檻。君子當固窮，無爲仲由濫。爾奮空拳彼擊劍，水縱長瀾火飛焰。漢高偶試神蛇驗，武王龜筮驚人險。四龍或躍猶依泉，小狐勿恃衝波膽。
輕薄怨 李咸用
花驄躞蹀遊龍驕，連連寶節揮長鞘。鳳雛麟子皆至交，春風相逐垂楊橋。捻笙軟玉開素苞，畫樓閃閃紅裙搖。碧蹄偃蹇連金鑣，狂情十里飛相燒。西母青禽輕飄飄，分環破璧來往勞。黃金千鎰新一宵，少年心事風中毛。明朝何處逢嬌饒，門前桃樹空夭夭。
長歌行 李咸用
要衣須破束，欲炙須解牛。當年不快意，徒爲他人留。百歲之約何悠悠，華髪星星稀滿頭。蛾眉螓首聊我仇，圓紅闕白令人愁，何不夕引清奏？朝登翠樓，逢花便折，聞勝即遊。鼓腕騰棍晴雷收，舞腰困褭垂楊柔。象筯擊折歌勿休，玉山未倒非風流。眼前有物俱是夢，莫將身作黃金讐。死生同域不用懼，富貴在天何足憂。
巫山高 李咸用
通蜀連秦山十二，中有妖靈會人意。鬬豔傳情世不知，楚王魂夢春風裏。雨態雲容多似是，色荒見物皆成媚。露泫煙愁巖上花，至今猶滴相思淚。西眉南臉人中美，或者皆聞無所利。忍聽憑虛巧佞言，不求萬壽翻求死。
公無渡河 李咸用
有叟有叟何清狂，行搔短髪提壺漿。亂流直涉神洋洋，妻止不聽追沈湘。偕老不偕死，箜篌遺淒涼。刳松輕穩琅玕長，連呼急榜庸何妨。見溺不援能語狼，忍聽麗玉傳悲傷。
春雨 李咸用
大帝閑吹破凍風，青雲融液流長空。天人醉引玄酒注，傾香旋入花根土。濕塵輕舞唐唐春，神娥無跡莓苔新。老農私與牧童論，紛紛便是倉箱本。
石版歌 李咸用
雲根劈裂雷斧痕，龍泉切璞青皮皴。直方挺質貞且真，當庭卓立凝頑神。春雨流膏成立文，主人性靜看長新。明月夜來迴短影，何如照冷太湖濱。
春宮詞 李咸用
風和氣淑宮殿春，感陽體解思君恩。眼光滴滴心振振，重瞳不轉憂生民，女當爲妾男當臣。男力百歲在，女色片時新。用不用，唯一人。敢放天寵私微身，六宮萬國教誰賓。
富貴曲 李咸用
畫藻雕山金碧彩，鴛鴦曡翠眠晴靄。編珠影裏醉春庭，團紅片下攢歌黛。革咽絲煩歡不改，繳絳垂緹忽如晦。活花起舞夜春來，蠟焰煌煌天日在。雪暖瑤杯鳳髓融，紅拖象筯猩唇細。空中漢轉星移蓋，火城擁出隨朝會。車如雷兮馬如龍，鬼神辟易不敢害。冠峩劍重鏘環珮，步入天門相真宰。開口長爲爵祿筌，迴眸便是公卿罪。珍珠索得龍宮貧，膏腴刮下蒼生背。九野干戈指著心，威福滿拳猶未快。我聞周公貴爲天子弟，富有半四海。蔑有驕奢貽後悔，紅錦障收。珊瑚樹碎，至今笑石崇王愷。
獨鵠吟 李咸用
碧玉喙長丹頂圓，亭亭危立風松間。啄萍吞鱗意已闌，舉頭咫尺輕重天。黑翎白本排雲煙，離羣脫侶孤如仙。披霜唳月驚嬋娟，逍遊忘却還青田。鳶寒鴉晚空相喧，時時側耳清冷泉。
煌煌京洛行 李咸用
長安近甸巡遊遍，洛陽尋有黃龍見。千乘萬騎如雷轉，差差清蹕祥雲卷。百司舊分當玉殿，太平官屬無遺彥。歌鐘沸激香塵散，晨旗隱隱羅軒冕。周公舊跡生紅蘚，瀍澗波光春照晚。但聽嵩山萬歲聲，將軍旗鼓何時偃。
昇天行 李咸用
堂堂削玉青蠅喧，寒鴉啄鼠愁飛鸞。梳玄洗白逡巡間，蘭言花笑俄衰殘。盤金束紫身屬官，強仁小德終無端。不如服取長流丹，潛神却入黃庭閑。志定功成飛九關，逍遙長揖辭人寰。空中龍駕時迴旋，左雲右鶴翔翩聯。雙童樹節當風翻，常娥倚桂開朱顏。河邊牛子星郎牽，三清宮殿浮晴煙。玉皇據案方凝然，仙官立仗森幢幡。引余再拜歸仙班，清聲妙色視聽安。飡和飲順中腸寬，虛無之樂不可言。
緋桃花歌 李咸用
上帝春宮思麗絕，夭桃變態求新悅。便是花中傾國容，牡丹露泣長門月。野樹滴殘龍戰血，曦車碾下朝霞屑。惆悵東風未解狂，爭教此物芳菲歇。
短歌行 李咸用
一罇綠酒綠於染，拍手高歌天地險。上得青雲下不難，下在黃埃上須漸。少年歡樂須及時，莫學懦夫長泣岐。白日欲沈猶未沈，片月已來天半垂。坎鼓鏘鐘殺愁賊，挼碎是非佯不識。長短高卑不可求，莫歎人生頭雪色。
小松歌 李咸用
幽人不喜凡草生，秋鋤斸得寒青青。庭閑土瘦根脚獰，風搖雨拂精神醒。短影月斜不滿尺，清聲細入鳴蛩翼。天人戲剪蒼龍髯，參差簇在瑤堦側。金精水鬼欺不得，長與東皇逞顏色。勁節暫因君子移，貞心不爲麻中直。
大雪歌 李咸用
同雲慘慘如天怒，寒龍振鬣飛乾雨。玉圃花飄朵不勻，銀河風急驚砂度。謝客憑軒吟未住，望中頓失縱橫路。應是羲和倦曉昏，暫反元元歸太素。
塘上行 李咸用
橫塘日澹秋雲隔，浪織輕颸羅冪冪。紅綃撇水蕩舟人，畫橈摻摻柔荑白。鯉魚虛擲無消息，花老蓮疎愁未摘。却把金釵打綠荷，懊惱露珠穿不得。
寓意 李咸用
直道荆棘生，斜徑紅塵起。蒼蒼杳無言，麒麟迴瑞趾。東風如未來，飛雪終不已。
劍喻 李咸用
黯黯秋水寒，至剛非可缺。風胡不出來，攝履人相蔑。縱挺倚天形，誰是躬提挈。願將百鍊身，助我王臣節。
蒼頡臺 李咸用
先賢憂民詐，觀跡成綱紀。自有書契來，爭及結繩理。
荆山 李咸用
良工指君疑，真玉却非玉。寄言懷寶人，不須傷手足。
自君之出矣 李咸用
自君之出矣，鸞鏡空塵生。思君如明月，明月逐君行。
妾薄命 李咸用
妾命何太薄，不及宮中水。時時對天顏，聲聲入君耳。
君子行 李咸用
君子慎所履，小人多所疑。尼甫至聖賢，猶爲匡所縻。
銅雀臺 李咸用
但見西陵慘明月，女妓無因更相悅。有虞曾不有遺言，滴盡湘妃眼中血。
倢伃怨 李咸用
莫恃芙蓉開滿面，更有身輕似飛燕。不得團圓長近君，珪月鈋時泣秋扇。
悲哉行 李咸用
雲色陰沈弄秋氣，危葉高枝恨深翠。用却春風力幾多，微霜逼迫何容易。
攜手曲 李咸用
攜手春復春，未嘗漸離別。夭夭風前花，纖纖日中雪。不敢怨於天，唯驚添歲月。不敢怨於君，秪怕芳菲歇。芳菲若長然，君恩應不絕。
空城雀 李咸用
啾啾空城雀，一啄數跳躍。寧尋覆轍餘，豈比巢危幕。茫茫九萬鵬，百雉且爲樂。
放歌行 李咸用
蠢蠢荼蓼蟲，薨薨避葵薺。悠悠狷者心，寂寂厭清世。如何不食甘，命合苦其噬。如何不趣時，分合辱其體。至哉先哲言，於物不凝滯。
猛虎行 李咸用
猛虎不怯敵，烈士無虛言。怯敵辱其班，虛言負其恩。爪牙欺白刃，果敢無前陣。須知易水歌，至死無悔恡。
隴頭行 李咸用
行人何徬徨，隴頭水嗚咽。寒沙戰鬼愁，白骨風霜切。薄日曚曨秋，怨氣陰雲結。殺成邊將名，名著生靈滅。
關山月 李咸用
離離天際雲，皎皎關山月。羌笛一聲來，白盡征人髪。嘹唳孤鴻高，蕭索悲風發。雪壓塞塵清，鵰落沙場闊。何當胡無人，荷戈朝鳳闕。
覽友生古風 李咸用
伯牙鳴玉琴，幽音隨指發。不是鍾期聽，俗耳安能別。高山閑巍峩，流水聲嗚咽。一卷冰雪言，清泠冷心骨。分明古雅聲，諷諭成淒切。皴皵老松根，晃朗驪龍窟。荆璞且深藏，瑉石方如雪。金多醜女妍，木朽良工拙。姦宄欺雷霆，魑魅嫌日月。蝶迷桃李香，鮒惘江湖闊。不寐孤燈前，舒卷忘飢渴。
題友生叢竹 李咸用
菊華寒露濃，蘭愁曉霜重。指佞不長生，蒲萐今無種。安如植叢篁，他年待栖鳳。大則化龍騎，小可釣璜用。留煙伴獨醒，迴陰冷閑夢。何妨積雪凌，但爲清風動。乃知子猷心，不與常人共。
石版 李咸用
高人好自然，移得它山碧。不磨如版平，大巧非因力。古蘚小青錢，塵中看野色。冷倚砌花春，靜伴疎篁直。山僧若轉頭，如逢舊相識。
江南曲 李咸用
江南四月薰風低，江南女兒芳步齊。晚雲接水共渺瀰，遠沙曡草空萋萋。白苧不堪論古意，數花猶可醉前溪。孤舟有客歸未得，鄉夢欲成山鳥啼。
臨川逢陳百年 李咸用
麻姑山下逢真士，玄膚碧眼方瞳子。自言混沌鑿不死，大笑老彭非久視。強爭龍虎是狂人，不保元和虛叩齒。桃花雨過春光膩，勸我一杯靈液味。教我無爲禮樂拘，利路名場多忌諱。不如含德反嬰兒，金玉滿堂真可貴。
寄修睦上人 李咸用
衣服田方無內客，一入廬雲斷消息。應爲山中勝概偏，惠持惠遠多蹤跡。尋陽有箇虛舟子，相憶由來無一事。江邊月色到巖前，此際心情必相似。似不似，寄數字。
讀修睦上人歌篇 李咸用
李白亡，李賀死。陳陶趙睦尋相次，須知代不乏騷人。貫休之後，惟修睦而已矣。睦公睦公真可畏，開口向人無所忌。才似煙霞生則媚，直如屈軼佞則指。意下紛紛造化機，筆頭滴滴文章髓。明月清風三十年，被君驅使如奴婢。勸君休，莫容易，世俗由來稀則貴。珊瑚高架五雲毫，小小不須煩藻思。
遠公亭牡丹 李咸用
雁門禪客吟春亭，牡丹獨逞花中英。雙成膩臉偎雲屏，百般姿態因風生。延年不敢歌傾城，朝雲暮雨愁娉婷。蘂繁蟻脚黏不行，甜迷蜂醉飛無聲。廬山根脚含精靈，發妍吐秀叢君庭。湓江太守多閑情，欄朱繞絳留輕盈。潺潺綠醴當風傾，平頭奴子啾銀笙。紅葩豔豔交童星，左文右武憐君榮，白銅鞮上慙清明。
謝僧寄茶 李咸用
空門少年初志堅，摘芳爲藥除睡眠。匡山茗樹朝陽偏，暖萌如爪拏飛鳶。枝枝膏露凝滴圓，參差失向兜羅錦。傾筐短甑蒸新鮮，白紵眼細勻於研。甎排古砌春苔乾，殷勤寄我清明前。金槽無聲飛碧煙，赤獸呵冰急鐵喧。林風夕和真珠泉，半匙清粉攪潺湲。綠雲輕綰湘娥鬟，嘗來縱使重支枕，胡蝶寂寥空掩關。
送人 李咸用
少皥開宮行帝業，無刃金風剪紅葉。雁別邊沙入暖雲，蛩辭敗草鳴香閤。有客爲儒二十霜，酣歌郢雪時飄揚。不甘長在諸生下，束書攜劒離家鄉。利爪韝上鷹，雄文霧中豹。可堪長與烏鳶噪，是宜摩碧漢以遐飛。出南山而遠蹈，況今大朝公道。天子文明，團團月樹懸青青。燕中有馬如龍行，不換黃金無駿名。荆山有玉猶在璞，未遇良工虛擲鵲。一壺清酒酌離情，休向嵩中隨雀躍。
古意論交 李咸用
擇友如淘金，沙盡不得寶。結交如乾銀，產竭不成道。我生四十年，相識苦草草。多爲勢利朋，少有歲寒操。通財能幾何，聞善寧相告。茫然同夜行，中路自不保。常恐管鮑情，參差忽終老。今來既見君，青天無片雲。語直瑟弦急，行高山桂芬。約我爲交友，不覺心醺醺。見義必許死，臨危當指囷。無令後世士，重廣孝標文。
春風 李咸用
青帝使和氣，吹噓萬國中。發生寧有異，先後自難同。輦草不消力，巖花應費功。年年三十騎，飄入玉蟾宮。
自愧 李咸用
多負懸弧禮，危時隱薜蘿。有心明俎豆，無力執干戈。壯士難移節，貞松不改柯。纓塵徒自滿，欲濯待清波。
夜吟 李咸用
白兔輪當午，儒家業敢慵。竹軒吟未已，錦帳夢應重。落筆思成虎，懸梭待化龍。景清神自爽，風逓遠樓鐘。
秋夕 李咸用
寥廓秋雲薄，空庭月影微。樹寒棲鳥密，砌冷夜蛩稀。曉鼓軍容肅，疎鐘客夢歸。吟餘何所憶，聖主尚宵衣。
秋日與友生言別 李咸用
利名心未已，離別恨難休。爲箇文儒業，致多岐路愁。數花籬菊晚，片葉井梧秋。又決出門計，一尊期少留。
邊城聽角 李咸用
戍樓鳴畫角，寒露滴金槍。細引雲成陣，高催雁著行。喚迴邊將夢，吹薄曉蟾光。未遂終軍志，何勞思故鄉。
秋日訪同人 李咸用
忽憶金蘭友，攜琴去自由。遠尋寒澗碧，深入亂山秋。見後却無語，別來長獨愁。幸逢三五夕，露坐對冥搜。
寄楚瓊上人 李咸用
遙知無事日，靜對五峰秋。鳥隔寒煙語，泉和夕照流。凭欄疎磬盡，瞑目遠雲收。幾句出人意，風高白雪浮。
遊寺 李咸用
無家身自在，時得到蓮宮。秋覺暑衣薄，老知塵世空。幽情憐水石，野性任萍蓬。是處堪閑坐，與僧行止同。
春日 李咸用
浩蕩東風裏，裴回無所親。危城三面水，古樹一邊春。衰世難修道，花時不稱貧。
論交 李咸用
行虧何必富，節在不妨貧。易得笑言友，難逢終始人。松篁貞管鮑，桃李豔張陳。少見歲寒後，免爲霜雪塵。
秋興 李咸用
木葉亂飛盡，故人猶未還。心雖遊紫闕，時合在青山。近寺僧鄰靜，臨池鶴對閑。兵戈如未息，名位莫相關。
山居 李咸用
草堂書一架，苔徑竹千竿。難世投誰是，清貧且自安。鄰居皆學稼，客至亦無官。焦尾何人聽，涼宵對月彈。
遣興 李咸用
風細酒初醒，憑欄別有情。蟬稀秋樹瘦，雨盡晚雲輕。旅鬢一絲出，鄉心寸火生。子牟魂欲斷，何日是升平。
待旦 李咸用
簷靜燕雛語，窗虛蟾影過。時情因客老，歸夢入秋多。蔽日羣山霧，滔天四海波。吾皇思壯士，誰應大風歌。
送從兄坤載 李咸用
忍淚不敢下，恐兄情更傷。別離當亂世，骨肉在他鄉。語盡意不盡，路長愁更長。那堪回首處，殘照滿衣裳。
惜別 李咸用
細雨妝行色，霏霏入戶來。須知相識喜，却是別愁媒。白刃方盈國，黃金不上臺。
早秋遊山寺 李咸用
閑臥雲巖穩，攀緣笑戲猱。靜於諸境靜，高却衆山高。至理無言了，浮生一夢勞。清風朝復暮，四海自波濤。
秋日疾中寄諸同志 李咸用
閑居無勝事，公幹臥來心。門靜秋風晚，人稀古巷深。花疎籬菊色，葉減井梧陰。賴有斯文在，時時得強尋。
贈山僧 李咸用
榮枯雖在目，名利不關身。高出城隍寺，野爲雲鶴鄰。松聲寒後遠，潭色雨餘新。豈住空空裏，空空亦是塵。
宿隱者居 李咸用
永日連清夜，因君識躁君。竹扉難掩月，巖樹易延雲。曙鳥枕前起，寒泉夢裏聞。又須隨計吏，雞鶴迥然分。
送錢契明尊師歸廬山 李咸用
瘦倚青竹杖，鑪峰指欲歸。霜黏行日屨，風暖到時衣。憑檻雲還在，攀松鶴不飛。何曾有別恨，楊柳自依依。
送進士劉松 李咸用
滔滔皆魯客，難得是心知。到寺多同步，遊山未失期。雲低春雨後，風細暮鐘時。忽別垂楊岸，遙遙望所之。
贈任肅 李咸用
玄髪難姑息，青雲有路岐。莫言多事日，虛擲少年時。松色雪中出，人情難後知。聖朝公道在，中鵠勿差池。
題陳正字山居 李咸用
怪來忘祿位，習學近瀟湘。見處雲山好，吟中歲月長。花光籠晚雨，樹映浸寒塘。幾日憑欄望，歸心自不忙。
贈來進士鵬 李咸用
語玄人不到，星漢在靈空。若使無良遇，虛言有至公。月明千嶠雪，灘急五更風。此際苦吟力，分將造化功。
送曹稅 李咸用
摻袂向春風，何時約再逢。若教相見密，肯恨別離重。芳草漁家路，殘陽水寺鐘。落帆當此處，吟興不應慵。
贈來鵬 李咸用
默坐非關悶，凝情秪在詩。庭閑花落後，山靜月明時。荅客言多簡，尋僧步稍遲。既同和氏璧，終有玉人知。
途中作 李咸用
瘦馬倦行役，斜陽勸著鞭。野橋寒樹亞，山店暮雲連。退鷁風雖急，攀龍志已堅。路人休莫笑，百里有時賢。
秋晚 李咸用
斜陽山雨外，秋色思無窮。柳葉飄乾翠，楓枝撼碎紅。鬢毛看似雪，生計尚如蓬。不及樵童樂，蒹葭一笛風。
曉望 李咸用
露驚松上鶴，曉色動扶桑。碧浪催人老，紅輪照物忙。世情隨日變，利路與天長。好駕觥船去，陶陶入醉鄉。
寄友生 李咸用
交情應不變，何事久離羣。圓月思同步，寒泉憶共聞。雪霜松色在，風雨雁行分。每見人來說，窗前改舊文。
江行 李咸用
瀟湘無事後，征棹復嘔啞。高岫留斜照，歸鴻背落霞。魚殘沙岸草，蝶寄洑流槎。共說干戈苦，汀洲減釣家。
題王氏山居 李咸用
簷有煙嵐色，地多松竹風。自言離亂後，不到鼓鼙中。徑柳拂雲綠，山櫻帶雪紅。南邊青嶂下，時見採芝翁。
送別 李咸用
別意說難盡，離盃深莫辭。長歌終此席，一笑又何時。棹入寒潭急，帆當落照遲。遠書如不寄，無以慰相思。
覽文僧卷 李咸用
雖無先聖耳，異代得聞昭。怪石難爲古，奇花不敢妖。調高非郢雪，思靜礙箕瓢。未可重吟過，雲山興轉饒。
望仰山憶玄泰上人 李咸用
晴嵐凝片碧，知在此中禪。見面定何日，無書已一年。高秋關靜夢，良夜入新篇。仰德心如是，清風不我傳。
聞泉 李咸用
淅淅夢初驚，幽窗枕簟清。更無人共聽，秪有月空明。急想穿巖曲，低應過石平。欲將琴強寫，不是自然聲。
酬鄭進士九江新居見寄 李咸用
躡屐扣柴關，因成盡日閑。獨聽黃鳥語，深似白雲間。萍沼寬於井，莎城綠當山。前期招我作，此景得吟還。
九江和人贈陳生 李咸用
天畏斯文墜，憑君助素風。意深皆可補，句逸不因功。暮替雲愁遠，秋驚月占空。寄家當瀑布，時得笑言同。
登樓值雨二首 一 李咸用
共訝高樓望，匡廬色已空。白雲橫野闊，遮嶽與天同。數點雨入酒，滿襟香在風。遠江吟得出，方下郡齋東。
登樓值雨二首 二 李咸用
江徼多佳景，秋吟興未窮。送來松檻雨，半是蓼花風。浪猛驚翹鷺，煙昏叫斷鴻。不知今夜客，幾處臥鳴篷。
送趙舒處士歸廬山 李咸用
歸岫香鑪碧，行吟步益遲。諸侯師不得，樵客偶相隨。思舊江雲斷，談玄嶽月移。秪應張野輩，異代作心知。
僧院薔薇 李咸用
客引擎茶看，離披曬錦紅。不緣開淨域，爭忍負春風。小片當吟落，清香入定空。何人來此植，應固惱休公。
友生攜修睦上人詩見訪 李咸用
雪中敲竹戶，袖出岳僧詩。語盡景皆活，吟闌角獨吹。意如將俗背，業必少人知。共約冰銷日，雲邊訪所思。
冬夕喜友生至 李咸用
天涯行欲遍，此夜故人情。鄉國別來久，干戈還未平。燈殘偏有焰，雪甚却無聲。多少新聞見，應須語到明。
牡丹 李咸用
少見南人識，識來嗟復驚。始知春有色，不信爾無情。恐是天地媚，暫隨雲雨生。緣何絕尤物，更可比妍明。
送春 李咸用
四時爲第一，一歲一重來。好景應難勝，餘花虛自開。相思九箇月，得信數枝梅。不向東門送，還成負酒杯。
送邊將 李咸用
天驕頻犯塞，鐵騎又征西。臣節輕鄉土，雄心生鼓鼙。地寒花不豔，沙遠日難低。漸喜秋弓健，鵰翻白草齊。
春晴 李咸用
簷滴春膏絕，憑欄晚吹生。良朋在何處，高樹忽流鶯。遊寺期應定，尋芳步已輕。新詩吟未穩，遲日又西傾。
冬夜與修睦上人宿遠公亭寄南嶽玄泰禪師 李咸用
丈室掩孤燈，更深霰雹增。相看雲夢客，共憶祝融僧。語合茶忘味，吟欹卷有稜。楚南山水秀，行止豈無憑。
落花 李咸用
拾得移時看，重思造化功。如何飄麗景，不似遇春風。滿地餘香在，繁枝一夜空。秪應公子見，先憶墜樓紅。
寄嵩陽隱者 李咸用
昔年江上別，初入亂離中。我住匡山北，君之少室東。信來經險道，詩半憶皇風。何事猶高臥，巖邊夢未通。
早蟬 李咸用
門柳不連野，乍聞爲早蟬。遊人無定處，入耳更應先。暫默斜陽雨，重吟遠岸煙。前年湘竹裏，風激遶離筵。
酬蘊微 李咸用
白衣經亂世，相遇一開顏。得句禪思外，論交野步間。舉朝無舊識，入眼秪青山。幾度斜陽寺，訪君還獨還。
萱草 李咸用
芳草比君子，詩人情有由。秪應憐雅態，未必解忘憂。積雨莎庭小，微風蘚砌幽。莫言開太晚，猶勝菊花秋。
訪友人不遇 李咸用
出門無至友，動即到君家。空掩一庭竹，去看何寺花。短童應捧杖，稚女學擎茶。吟罷留題處，苔階日影斜。
苔 李咸用
幾年風雨跡，曡在石孱顏。生處景長靜，看來情儘閑。吟亭侵壞壁，藥院掩空關。每憶東行徑，移筇獨自還。
紅薇 李咸用
春雨有五色，灑來花旋成。欲留池上景，別染草中英。畫出看還欠，蓪爲插未輕。王孫多好事，攜酒寄吟傾。
別所知 李咸用
有路有西東，天涯自恨同。却須深酌酒，況不比飄蓬。帆冒新秋雨，鼓傳微浪風。閏牽寒氣早，何浦值賓鴻。
小雪 李咸用
散漫陰風裏，天涯不可收。壓松猶未得，撲石暫能留。閣靜縈吟思，途長拂旅愁。崆峒山北面，早想玉成丘。
和修睦上人聽猿 李咸用
禪客聞猶苦，是聲應是啼。自然無穩夢，何必到巴溪。疎雨灑不歇，迴風吹暫低。此宵秋欲半，山在二林西。
庭竹 李咸用
嫩綠與老碧，森然庭砌中。坐銷三伏景，吟起數竿風。葉影重還密，梢聲遠或通。更期春共看，桃映小花紅。
早行 李咸用
家國三千里，中宵算去程。困纔成蝶夢，行不待雞鳴。馬首搖殘月，鴉羣起古城。發來經幾堠，村寺遠鐘聲。
哭所知 李咸用
朝作青雲士，暮爲玄夜人。風燈無定度，露薤亦逡巡。乘馬驚新塚，書帷擺舊塵。秪應從此去，何處福生民。
分題雪霽望爐峰 李咸用
雪霽上庭除，爐峰勢轉孤。略無煙作帶，獨有影沈湖。冷觸歸鴻急，明凝落照俱。□□□□□，□□□□□。
雪十二韻 李咸用
六出凝陰氣，同雲指上天。結時風乍急，集處霰長先。草穗翹祥燕，陂樁吐白蓮。犬狂南陌上，竹醉小池前。樵徑花黏履，漁舟玉帖舷。陣經暘谷薄，勢想朔方偏。樓面光搖錫，籬頭曉列錢。石苔青鹿臥，殿網素蛾穿。嘶馬應思塞，蹲烏似爲燕。童癡爲獸揑，僧愛用茶煎。念物希周穆，含毫愧惠連。吟闌餘興逸，還憶剡溪船。
廬山 李咸用
非嶽不言嶽，此山通嶽言。高人居亂世，幾處滿前軒。秀作神仙宅，靈爲風雨根。餘陰鋪楚甸，一柱表吳門。靜得八公侶，雄臨九子尊。對猶青熨眼，到必冷凝魂。勢受重湖讓，形難七澤吞。黑巖藏晝電，紫霧泛朝暾。蓮墮寧唯華，玉焚堪小崑。倒松微發罅，飛瀑遠成痕。曡見雲容襯，稜收雪氣昏。裁詩曾困謝，作賦偶無孫。流礙星光撇，驚衝雁陣翻。峰奇寒倚劍，泉曲旋如盆。草短分雛雉，林明露擲猿。秋楓紅葉散，春石谷雷奔。月好虎溪路，煙深栗里源。醉吟長易醒，夢去亦銷煩。有覺南方重，無疑厚地掀。輕揚聞舊俗，端用鎮元元。
和吳處士題村叟壁 李咸用
因閱鄉居景，歸心寸火然。吾家依碧嶂，小檻枕清川。遠雨籠孤戍，斜陽隔斷煙。沙虛遺虎跡，水洑聚蛟涎。糲麴芟汀蓼，甘茶挈石泉。霜朝巡栗樹，風夜探漁船。戲日魚呈腹，翹灘鷺並肩。碁尋盤石淨，酒傍野花妍。器以鋤爲利，家惟竹直錢。飯香同豆熟，湯暖摘松煎。睡島鳧藏足，攀藤狖凍拳。淺茅鳴鬬雉，曲枿嘯寒鳶。秋果𣙁梨澀，晨羞笋蕨鮮。衣蓑留冷閣，席草種閑田。椎髻擔餔餉，龐眉識稔年。嚇鷹芻戴笠，驅犢篠充鞭。不重官於社，常尊食作天。谷深青靄蔽，峰迥白雲纏。每憶關魂夢，長誇表愛憐。覽君書壁句，誘我率成篇。
謝友生遺端溪硯瓦 李咸用
尋常濡翰次，恨不到端溪。得自新知己，如逢舊解攜。翫餘輕照乘，謝欲等懸黎。靜對勝凡客，閑窺憶好題。媧天補剩石，昆劍切來泥。著指痕猶濕，停旬水未低。呵雲潤柱礎，筆彩飲虹霓。鵒眼工諳謬，羊肝士乍刲。連澌光比鏡，囚墨膩於䃜。書信成池黑，吟須到日西。正誇憂盜竊，將隱怯攀躋。捧受同交印，矜持過秉珪。草顛終近旭，嬾癖必無嵇。用合緣鸚鵡，珍應負會稽。貞姿還落落，寒韻或淒淒。風月情相半，煙花思豈迷。宜從方袋挈，枉把短行批。淺小金爲斗，泓澄玉作堤。遇人依我惜，想爾與天齊。□□□□□，行時秪獨齎。
和殷衙推春霖即事 李咸用
東風吹暖雨，潤下不能休。古道雲橫白，移時客共愁。綠沈莎似藻，紅泛葉爲舟。忽起江湖興，疑鄰畎澮流。此時無勝會，何處滯奇遊？陣急如酣戰，點麤成亂漚。竹因添灑落，松得長颼飀。花慘閑庭晚，蘭深曲徑幽。絲牽汀鳥足，線挂嶽猿頭。天地昏同醉，寰區浩欲浮。柳眉低帶泣，蒲劍銳初抽。石燕飜空重，蟲羅綴滴稠。荷傾蛟淚盡，巖拆電鞭收。豈直望堯喜，却懷微禹憂。樹滋堪採菌，磯沒懶垂鈎。腥覺聞龍氣，寒宜擁豹裘。名膏那作沴，思稔必通侯。蚌鷸徒喧競，笙歌罷獻酬。山川藏秀媚，草木逞調柔。極目非吾意，行吟獨下樓。
題陳將軍別墅 李咸用
明王獵士猶疎在，巖谷安居最有才。高虎壯言知鬼伏，葛龍閑臥待時來。雲藏山色晴還媚，風約溪聲靜又迴。不獨春光堪醉客，庭除長見好花開。
湘浦有懷 李咸用
鴻雁哀哀背朔方，餘霞倒影畫瀟湘。長汀細草愁春浪，古渡寒花倚夕陽。鬼樹夜分千炬火，漁舟朝巷一蓬霜。儂家本是持竿者，爲愛明時入帝鄉。
題陳處士山居 李咸用
蓮遶閑停柳遶池，蟬吟暮色一枝枝。未逢皇澤搜遺逸，贏得青山避亂離。花圃春風邀客醉，茅簷秋雨對僧碁。樵童牧豎勞相問，巖穴從來出帝師。
和蔣進士秋日 李咸用
晚雨霏微思杪秋，不堪才子尚羇遊。塵隨別騎東西急，波促年華日夜流。涼月雲開光自遠，古松風在韻難休。男兒但得功名立，縱是深恩亦易酬。
陳正字山居 李咸用
一葉閑飛斜照裏，江南仲蔚在蓬蒿。天衢雲險駑駘蹇，月桂風和夢想勞。遶枕泉聲秋雨細，對門山色古屏高。此中即是神仙地，引手何妨一釣鼇。
與劉三禮陳孝廉言志 李咸用
真宰無私造化均，年年分散月中春。皆期早躡青雲路，誰肯長爲白社人。宋國高風休斂翼，聖朝公道易酬身。大須審固穿楊箭，莫遣參差鬢雪新。
秋日送嚴湘侍御歸京 李咸用
蟾影珪圓湖始波，楚人相別恨偏多。知君有路昇霄漢，獨我無由出薜蘿。雖道危時難進取，到逢清世又如何。誰聽甯戚敲牛角，月落星稀一曲歌。
題王處士山居 李咸用
雲木沈沈夏亦寒，此中幽隱幾經年。無多別業供王稅，大半生涯在釣船。蜀魄呌迴芳草色，鷺鷥飛破夕陽煙。干戈蝟起能高臥，只箇逍遙是謫仙。
謝所知 李咸用
狂歌狂舞慰風塵，心下多端亦嬾言。早是亂離輕歲月，誰能愁悴過朝昏。聖朝公道如長在，賤子謀身自有門。却愧此時叨厚遇，他年何以報深恩。
秋望 李咸用
雲陰慘澹柳陰稀，遊子天涯一望時。風閃雁行疎又密，地迴江勢急還遲。榮枯物理終難測，貴賤人生自不知。未達誰能多歎息，塵埃爭損得男兒。
送譚孝廉赴舉 李咸用
鼓鼙聲裏尋詩禮，戈戟林間入鎬京。好事盡從難處得，少年無向易中輕。也知貴賤皆前定，未見疎慵遂有成。吾道近來稀後進，善開金口荅公卿。
途中逢友人 李咸用
大道將窮阮籍哀，紅塵深翳步遲迴。皇天有意自寒暑，白日無情空往來。霄漢何年徵賦客，煙花隨處作愁媒。相逢且快眼前事，莫厭狂歌酒百杯。
和人湘中作 李咸用
湘川湘岸兩荒涼，孤雁號空動旅腸。一棹寒波思范蠡，滿尊醇酒憶陶唐。年華蒲柳凋衰鬢，身跡萍蓬滯別鄉。不及東流趨廣漢，臣心日夜與天長。
贈陳望堯 李咸用
若說精通事藝長，詞人爭及孝廉郎。秋螢短焰難盈案，鄰燭餘光不滿行。鵠箭親疎雖異的，桂花高下一般香。明時公道還堪信，莫遣錐鋒久在囊。
宿漁家 李咸用
促杼聲繁螢影多，江邊秋興獨難過。雲遮月桂幾枝恨，煙罩漁舟一曲歌。難世斯人雖隱遁，明時公道復如何。陶家壁上精靈物，風雨未來終是梭。
旅館秋夕 李咸用
牢落生涯在水鄉，只思歸去泛滄浪。秋風螢影隨高柳，夜雨蛬聲上短牆。百歲易爲成荏苒，丹霄誰肯借梯航。若教名路無知己，匹馬塵中是自忙。
悼范攄處士 李咸用
家在五雲溪畔住，身遊巫峽作閑人。安車未至柴關外，片玉已藏墳土新。雖有公卿聞姓字，惜無知己脫風塵。到頭積善成何事，天地茫茫秋又春。
送人 李咸用
一軸煙花滿口香，諸侯相見肯相忘。未聞珪璧爲人棄，莫倦江山去路長。盈耳暮蟬催別騎，數杯浮蟻咽離腸。眼前多少難甘事，自古男兒當自強。
春暮途中 李咸用
細雨如塵散暖空，數峰春色在雲中。須知觸目皆成恨，縱道多文爭那窮。飛燕有情依舊閣，垂楊無力受東風。誰能會得乾坤意，九土枯榮自不同。
題陳正字林亭 李咸用
曉煙輕翠拂簾飛，黃葉飄零弄所思。正是低摧吾道日，不堪惆悵異鄉時。家林蛇豕方羣起，宮沼龜龍未有期。賴有平原憐賤子，滿亭山色借吟詩。
送從兄入京 李咸用
柳轉春心梅豔香，相看江上恨何長。多情流水引歸思，無賴嚴風促別觴。大抵男兒須振奮，近來時事懶思量。雲帆高挂一揮手，目送煙霄雁斷行。